Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Οι προκλήσεις τις οποίες αντιμετωπίζει σήμερα η Ευρώπη, όπως η διεύρυνση, η βιώσιμη οικονομική ανάπτυξη, η κοινωνική πρόοδος, η κατοχύρωση της ασφάλειας και η γεφύρωση της απόστασης μεταξύ της Ευρωπαϊκής Ένωσης και των πολιτών της, απαιτούν κοινές πολιτικές απαντήσεις σε ευρωπαϊκό επίπεδο, με αυξημένη έμφαση στις πολιτικές που ανταποκρίνονται με τον καλύτερο τρόπο στις ανάγκες και τις προσδοκίες των πολιτών και των επιχειρήσεων. Απαιτούν επίσης από τις κυβερνήσεις να ενώσουν τις δυνάμεις τους για την εφαρμογή κοινών πολιτικών. Πράγματι, η εφαρμογή ενός μεγάλου φάσματος νομοθετικών πράξεων αποτελεί κοινή ευθύνη των κρατών μελών και της Ευρωπαϊκής Επιτροπής και απαιτεί την ανάπτυξη νέων τρόπων συνεργασίας. Η δημιουργία διασυνοριακών δικτύων, με την αξιοποίηση των τεχνολογιών της πληροφορίας (ΤΠ), έχει γίνει το βασικό μέσο για τη συνεργασία μεταξύ των δημόσιων διοικήσεων και την υποστήριξη των κοινών προσπαθειών που καταβάλλουν για τη δημιουργία μιας σύγχρονης, διευρυμένης και ασφαλούς Ευρώπης.

2. Στο πλαίσιο της πρωτοβουλίας eEurope, η οποία αναλήφθηκε ως μέρος της στρατηγικής της Λισσαβώνας και υποστηρίζει τη στρατηγική της Ευρωπαϊκής ´Ένωσης στον τομέα της ηλεκτρονικής διακυβέρνησης, οι κυβερνήσεις όλων των χωρών της Ευρωπαϊκής Ένωσης εργάζονται δραστήρια για τη βελτίωση του τρόπου με τον οποίο επικοινωνούν με τους πολίτες και τις επιχειρήσεις τους, χρησιμοποιώντας ΤΠ για να παρέχουν ασφαλέστερες, ταχύτερες, καλύτερες, πιο εύχρηστες και πιο προσιτές από απόψεως κόστους υπηρεσίες. Είναι σημαντικό οι εθνικές προσπάθειες να λαμβάνουν δεόντως υπόψη τους τις προτεραιότητες της Ευρωπαϊκής Ένωσης, διότι διαφορετικά θα υπήρχε ο κίνδυνος η ανάπτυξη των υπηρεσιών ηλεκτρονικής διακυβέρνησης να καταλήξει αθέλητα στη δημιουργία εμποδίων που θα παρακώλυαν τη συνεχιζόμενη ανάπτυξη της εσωτερικής αγοράς και τις σχετικές ελευθερίες κυκλοφορίας. Αυτό θα συνέβαινε αν, π.χ., οι πολίτες και οι επιχειρήσεις που βρίσκονται στην ανάγκη να επικοινωνήσουν ηλεκτρονικά με τις δημόσιες διοικήσεις κρατών μελών διαφορετικών από το δικό τους δεν είναι σε θέση να το κάνουν. Για την Ευρωπαϊκή Ένωση, η κατάσταση αυτή θα σήμαινε αδυναμία προώθησης της κινητικότητας πέραν των εθνικών συνόρων ως μέσου για τη δημιουργία ενός ανταγωνιστικού και ευέλικτου εργατικού δυναμικού, αλλά και για τη σφυρηλάτηση μιας ευρωπαϊκής ταυτότητας και ιθαγένειας.

3. Η δεύτερη φάση του προγράμματος ανταλλαγής δεδομένων μεταξύ διοικήσεων [1] (στο εξής IDA II), που λήγει την 31 Δεκεμβρίου 2004, διαδραμάτισε αποφασιστικό ρόλο για την επίτευξη σταθερής προόδου όσον αφορά τη συνεργασία μεταξύ της Ευρωπαϊκής Επιτροπής και των δημόσιων διοικήσεων των κρατών μελών, καθώς και μεταξύ των κοινοτικών οργάνων. Όσον αφορά τη διεύρυνση, πρέπει να υπομνησθεί ότι η Επιτροπή, στην ετήσια στρατηγική πολιτικής της για το 2003, επισήμανε ότι το IDA συμβάλλει στην εφαρμογή της κοινοτικής νομοθεσίας, των κοινοτικών προγραμμάτων και των κοινοτικών διαδικασιών εποπτείας και στην ανοικτή μέθοδο συντονισμού στα νέα κράτη μέλη. Πράγματι, το πρόγραμμα παρέσχε ένα φόρουμ για την ανταλλαγή ιδεών και εμπειριών και οδήγησε στη δημιουργία ενός ευρέος φάσματος λειτουργικών διευρωπαϊκών δικτύων, τα οποία υποστήριξαν την ανάπτυξη πανευρωπαϊκών υπηρεσιών ηλεκτρονικής διακυβέρνησης, κυρίως μεταξύ των εθνικών δημόσιων διοικήσεων, αλλά και μεταξύ των διοικήσεων αυτών, της Ευρωπαϊκής Επιτροπής και των άλλων οργάνων της Ευρωπαϊκής Ένωσης. Στα δίκτυα αυτά μπορούν πλέον να συμμετάσχουν και οι υπό προσχώρηση χώρες, πράγμα που διευκολύνει την εφαρμογή του «κοινοτικού κεκτημένου» από τις χώρες αυτές.

[1] Εκδόθηκε από το Ευρωπαϊκό Κοινοβούλιο και το Συμβούλιο με τις αποφάσεις αριθ. 1719/1999/ΕΚ και 1720/1999/ΕΚ της 12ης Ιουλίου 1999 (ΕΕ L 203, 3.8.1999, σσ. 1 και 9), όπως τροποποιήθηκαν από τις αποφάσεις αριθ. 2046/2002/ΕΚ και 2045/2002/ΕΚ της 21ης Οκτωβρίου 2002 (ΕΕ L 316, 20.11.2002, σσ. 4 και 1).

4. Tο πρόγραμμα IDA II υποστήριξε αποτελεσματικά και αποδοτικά την εφαρμογή των κοινοτικών πολιτικών σε παραδοσιακούς τομείς, όπως η γεωργία, η αλιεία, η απασχόληση και η στατιστική, καθώς και σε νέους τομείς, όπως η δικαιοσύνη και οι εσωτερικές υποθέσεις, η ασφάλεια των νέων τροφίμων, η βιολογική γεωργία, οι μεταδοτικές ασθένειες, το περιβάλλον και η ασφάλεια στη θάλασσα, η προστασία των πολιτών και η ανθρωπιστική βοήθεια. Σημαντική ώθηση δέχθηκε επίσης η διαχείριση της εσωτερικής αγοράς, κυρίως διότι το πρόγραμμα συνέβαλε στη διευκόλυνση της κινητικότητας των ευρωπαίων πολιτών και των ευρωπαϊκών επιχειρήσεων πέραν των εθνικών συνόρων. Πέραν της προόδου που επιτεύχθηκε για την υποστήριξη ειδικών τομέων, όπως ο χημικός τομέας, ο φαρμακευτικός τομέας και ο τομέας των ιατροτεχνολογικών προϊόντων, καθιερώνεται μια συγκεκριμένη δέσμη υπηρεσιών υποστήριξης των πολιτών και των επιχειρήσεων. Η δέσμη αυτή περιλαμβάνει την παροχή υπηρεσιών πληροφόρησης (κυρίως μέσω της πύλης δικτύου των διοικητικών υπηρεσιών της ΕΕ, η οποία είναι επίσης γνωστή ως "public-services.eu.int" και βρίσκεται επί του παρόντος στην πιλοτική της φάση, καθώς και μέσω ειδικών πυλών δικτύου όπως η PLOTEUS για τις ευκαιρίες μάθησης) και την παροχή βοήθειας σε περίπτωση κακής εφαρμογής της κοινοτικής νομοθεσίας από τα κράτη μέλη (μέσω του δικτύου SOLVIT). Αντιμετωπίζεται επίσης το ζήτημα των αναγκαίων συνεργειών και της ολοκλήρωσης με άλλες σχετικές πρωτοβουλίες της Ευρωπαϊκής Επιτροπής (όπως ο Διάλογος με τους Πολίτες, ο Διάλογος με τις Επιχειρήσεις, η Υπηρεσία Προσανατολισμού Πολιτών, τα Ευρωπαϊκά Κέντρα Πληροφόρησης).

5. Τέλος, το IDA II παρέσχε σε αρκετούς διοικητικούς τομείς υπηρεσίες γενικής εφαρμογής και κοινά εργαλεία, που περιλαμβάνουν κατευθυντήριες γραμμές, μια επικοινωνιακή πλατφόρμα που είναι γνωστή ως TESTA και χαρακτηρίζεται από υψηλό επίπεδο ασφάλειας και διαθεσιμότητας, και αρκετά συμπληρωματικά εργαλεία λογισμικού που αποσκοπούν στη διασφάλιση της διαλειτουργικότητας μεταξύ των διοικητικών συστημάτων και διαδικασιών οργανωτικής υποστήριξης (back-office) καθώς και μεταξύ των υπηρεσιών οργανωτικής υποστήριξης (back-office) και των υπηρεσιών εξυπηρέτησης κοινού (front-office). Σε αρκετές τομεακές πολιτικές, η «προσέγγιση IDA» συνέβαλε στην επίτευξη αποτελεσμάτων ταχύτερα (το καλύτερο παράδειγμα είναι η πολιτική στον τομέα της δικαιοσύνης και των εσωτερικών υποθέσεων), με καλύτερη ποιότητα και ικανών να ανταποκριθούν στις απαιτήσεις των επιχειρήσεων, αξιοποιώντας τη διαθεσιμότητα των εν λόγω υπηρεσιών και εργαλείων και προσθέτοντας αξία μεγαλύτερη από αυτήν η οποία θα μπορούσε να επιτευχθεί μέσω χωριστών και μη εναρμονισμένων εφαρμογών. Τέλος, πράγμα όμως εξίσου σημαντικό, το πρόγραμμα συνέβαλε επίσης στην προώθηση του διαλόγου μεταξύ των δημόσιων διοικήσεων σχετικά με στρατηγικά ζητήματα όπως τα λογισμικά ανοικτής πηγής και η ηλεκτρονική σύναψη δημοσίων συμβάσεων, καθώς και στην ανάληψη σχετικών δράσεων συνεργασίας.

6. Το σχέδιο δράσης eEurope 2005, που εγκρίθηκε από το Ευρωπαϊκό Συμβούλιο της Σεβίλλης τον Ιούνιο του 2002, και ιδίως το κεφάλαιο για την ηλεκτρονική διακυβέρνηση, υπογραμμίζει τη σημασία που έχει το πρόγραμμα ανταλλαγής δεδομένων μεταξύ διοικήσεων (IDA) για την προώθηση της δημιουργίας πανευρωπαϊκών υπηρεσιών ηλεκτρονικής διακυβέρνησης που θα υποστηρίζουν την ανάπτυξη διασυνοριακών δραστηριοτήτων, συμπληρώνοντας και παρέχοντας, με τον τρόπο αυτό, ένα πλαίσιο για την ανάληψη πρωτοβουλιών στον τομέα της ηλεκτρονικής διακυβέρνησης σε εθνικό, περιφερειακό και τοπικό επίπεδο. Στο πλαίσιο αυτό, η Επιτροπή προτείνει τώρα ένα διάδοχο πρόγραμμα, που ονομάζεται IDABC (Διαλειτουργική Παροχή Πανευρωπαϊκών Υπηρεσιών Ηλεκτρονικής Διακυβέρνησης στις Δημόσιες Διοικήσεις, τις Επιχειρήσεις και τους Πολίτες), το οποίο θα διασφαλίσει τη συνέχεια, δεδομένου ότι πολλά από τα σχέδια κοινού ενδιαφέροντος και τα οριζόντια μέτρα του IDA II που αναλήφθηκαν πρόσφατα θα πρέπει να εξελιχθούν από το προκαταρκτικό στάδιο και το στάδιο μελέτης σκοπιμότητας στα οποία βρίσκονται σήμερα στην πλήρη ανάπτυξη των αντίστοιχων δικτύων. Όμως, πράγμα πολύ σημαντικότερο, η πρόταση για το διάδοχο πρόγραμμα, που ορίζεται ως πρόγραμμα ηλεκτρονικής διακυβέρνησης, απορρέει από τη σκέψη ότι η ηλεκτρονική διακυβέρνηση αποτελεί σήμερα βασικό μέσο εφαρμογής και επίτευξης υψηλότερων στόχων πολιτικής. Στο πλαίσιο αυτό, η ανάπτυξη διευρωπαϊκών τηλεματικών δικτύων δεν πρέπει να θεωρείται ως αυτοσκοπός, αλλά ως το μέσο για την παροχή διαλειτουργικών, ενημερωτικών και διαλογικών υπηρεσιών ηλεκτρονικής διακυβέρνησης σε πανευρωπαϊκό επίπεδο, αξιοποιώντας και επεκτείνοντας στους πολίτες και τις επιχειρήσεις τα οφέλη που προκύπτουν από τη συνεργασία μεταξύ των δημόσιων διοικήσεων σε όλη την Ευρώπη.

7. Στο χρονικό διάστημα που καλύπτεται από το νέο πρόγραμμα (2005-2009), η διευρυμένη Ευρωπαϊκή Ένωση πρέπει να επιτελέσει σταθερή πρόοδο προς την κατεύθυνση της επίτευξης των στόχων της Λισσαβώνας. Αυτή και οι άλλες προτεραιότητες της Ευρωπαϊκής Ένωσης προϋποθέτουν την αντιμετώπιση σημαντικών προκλήσεων, και ιδίως την αύξηση της κινητικότητας πέραν των εθνικών συνόρων, οι οποίες επιβάλλουν την ενίσχυση της συνεργασίας μεταξύ των δημόσιων διοικήσεων και την αύξηση της διασυνοριακής ανταλλαγής δεδομένων και υπηρεσιών. Πράγμα ακόμη σημαντικότερο, σε μια εποχή κατά την οποία η Συνέλευση έχει καταρτίσει ένα σχέδιο Συνταγματικής Συνθήκης για την Ευρωπαϊκή Ένωση, το πρόγραμμα IDABC αναμένεται να συνεισφέρει με ιδιαίτερη αποτελεσματικότητα στην προώθηση της οικοδόμησης της Ευρωπαϊκής Ένωσης μέσω της θέσπισης πανευρωπαϊκών υπηρεσιών ηλεκτρονικής διακυβέρνησης που θα καταστήσουν δυνατή την αμεσότερη συμμετοχή των πολιτών και των επιχειρήσεων στην οικοδόμηση αυτή.

8. Όπως συνέβη και με το πρόγραμμα IDA II, το νέο πρόγραμμα θα υποστηρίξει την εφαρμογή των κοινοτικών νομοθετικών πράξεων και θα συμβάλει στη βελτίωση της διοργανικής συνεργασίας, έχοντας ως επίκεντρο την παροχή υπηρεσιών από δημόσιες διοικήσεις σε δημόσιες διοικήσεις. Αυτό δεν οφείλεται μόνο στο γεγονός ότι, σε ορισμένες πολιτικές, η εφαρμογή των νομικών πράξεων αφορά μόνο τη συνεργασία μεταξύ των δημόσιων διοικήσεων, αλλά και επειδή, χωρίς τη συνεργασία σε διοικητικό επίπεδο, δεν θα υπήρχε κανένας τρόπος ανάπτυξης πανευρωπαϊκών υπηρεσιών για τους πολίτες και τις επιχειρήσεις. Μεταξύ άλλων, η προσέγγιση αυτή παρέχει στο πρόγραμμα τη δυνατότητα να έχει ένα σαφώς προσδιορισμένο πεδίο εφαρμογής και να λειτουργεί με πλήρη συμπληρωματικότητα με τα άλλα κοινοτικά προγράμματα που σχετίζονται με την ηλεκτρονική διακυβέρνηση.

9. Αξιοποιώντας το μοναδικό συνδυασμό γνώσεων και εμπειρογνωμοσύνης που συγκεντρώθηκαν στα πλαίσια του προγράμματος IDA II από διάφορες υπηρεσίες των κρατών μελών, κοινοτικά όργανα και οργανισμούς, το νέο πρόγραμμα αναμένεται να ενισχύσει το ρόλο που διαδραματίζει όσον αφορά την ανάπτυξη πολιτικών, κυρίως για τα θέματα που αφορούν τη διαλειτουργικότητα και την ηλεκτρονική διακυβέρνηση, ενώ θα εξακολουθήσει να παρέχει κατευθυντήριες γραμμές και υπηρεσίες υποδομής για την ανάπτυξη πανευρωπαϊκών υπηρεσιών ηλεκτρονικής διακυβέρνησης.

10. Το νέο πρόγραμμα θα περιλαμβάνει δύο σκέλη: πρώτον τα σχέδια κοινού ενδιαφέροντος, που θα αποσκοπούν στην υποστήριξη τομεακών πολιτικών, και, δεύτερον, τα οριζόντια μέτρα, που θα αποσκοπούν στην υποστήριξη της διαλειτουργικότητας και θα συνίστανται κυρίως στην παροχή υπηρεσιών υποδομής. Ωστόσο, στο πνεύμα των συμπερασμάτων της ενδιάμεσης αξιολόγησης του προγράμματος IDA, οι διαδικασίες που προβλέπονται στο προτεινόμενο νέο πρόγραμμα θα εκσυγχρονιστούν σημαντικά σε σχέση με το IDA II: έκδοση μόνο μίας απόφασης, πρόβλεψη παρόμοιων διαδικασιών για την επιχειρησιακή εκτέλεση των σχεδίων κοινού ενδιαφέροντος και των οριζόντιων μέτρων, μείωση της πολυπλοκότητας που απέρρεε από την ύπαρξη δύο επιτροπών («διπλή επιτροπολογία») και αυξημένη αποκέντρωση της ευθύνης στα τομεακά πεδία πολιτικής, πράγμα που παρέχει στην επιτροπή διαχείρισης του προγράμματος τη δυνατότητα να επικεντρώνει περισσότερο τις δραστηριότητές της σε θέματα πολιτικής και στρατηγικού σχεδιασμού.

11. Ο κύριος στόχος των υπηρεσιών υποδομής είναι η διευκόλυνση της διαλειτουργικότητας μεταξύ των συστημάτων, των πληροφοριών και των διαδικασιών σε πανευρωπαϊκό επίπεδο, διότι η εν λόγω διαλειτουργικότητα αποτελεί θεμελιώδη απαίτηση τόσο από τεχνικής όσο και από οικονομικής απόψεως. Η διαλειτουργικότητα των συστημάτων πληροφόρησης, η από κοινού εκμετάλλευση και η επαναχρησιμοποίηση των πληροφοριών και η εναρμόνιση των διοικητικών διαδικασιών έχουν ουσιώδη σημασία για την παροχή απρόσκοπτων και διαλογικών υπηρεσιών ηλεκτρονικής διακυβέρνησης που θα είναι υψηλής ποιότητας και θα έχουν ως επίκεντρό τους το χρήστη.

12. Η διαλειτουργικότητα των συστημάτων, του περιεχομένου και των διαδικασιών μεταξύ των διαφόρων επιπέδων διακυβέρνησης, από το τοπικό έως το ευρωπαϊκό, έχει επίσης θεμελιώδη σημασία για τη δημιουργία υπηρεσιών πραγματικά πανευρωπαϊκής φύσης και για τη μείωση του κινδύνου αποσπασματικότητας και κατακερματισμού των εξελίξεων στον τομέα της ηλεκτρονικής διακυβέρνησης.

13. Προκειμένου να αναπτυχθεί διάλογος και με άλλους φορείς που εκπροσωπούν περιφερειακές και τοπικές αρχές, καθώς και με τις ενώσεις των καταναλωτών και των επιχειρήσεων, ενδέχεται να συσταθεί κατά τους επόμενους μήνες, με απόφαση της Επιτροπής, μια συμβουλευτική ομάδα.

14. Για να ενισχυθεί η επιλογή των σχεδίων κοινού ενδιαφέροντος και των οριζόντιων μέτρων που θα χρηματοδοτηθούν βάσει του προγράμματος, θα απαιτηθεί, για το καθένα από αυτά, η κατάρτιση ενός σφαιρικού συνολικού σχεδίου εφαρμογής. Για να διασφαλιστεί η βιωσιμότητα, το εν λόγω συνολικό σχέδιο εφαρμογής πρέπει να περιλαμβάνει συγκεκριμένες ρυθμίσεις για τη διασφάλιση της οικονομικής και επιχειρησιακής βιωσιμότητας του σχεδίου κατά το στάδιο που έπεται της εκτέλεσής του. Σε ό,τι αφορά τα οριζόντια μέτρα, το πρόγραμμα προβλέπει ότι η Ευρωπαϊκή Επιτροπή, σε συνεργασία με την επιτροπή διαχείρισης, ορίζει, εντός δύο ετών μετά την έναρξη ισχύος της απόφασης περί θεσπίσεως του προγράμματος, ένα μηχανισμό ο οποίος θα διασφαλίσει τη χρηματοοικονομική βιωσιμότητα των οριζόντιων μέτρων που σχετίζονται με τις υπηρεσίες υποδομής, π.χ. μέσω συνεργασίας μεταξύ δημόσιου και ιδιωτικού τομέα ή μέσω μεταφοράς ορισμένων υπηρεσιών σε έναν οργανισμό.

15. Προβλέπεται η εφαρμογή ενός προγράμματος εργασίας, το οποίο θα καλύψει ολόκληρη τη διάρκεια του προγράμματος IDABC, ούτως ώστε να καταστεί δυνατή η ταχύτερη και ομαλότερη υλοποίηση των σχεδίων κοινού ενδιαφέροντος, η διάρκεια των οποίων δεν μπορεί κανονικά να υπερβαίνει τα τέσσερα έτη. Προτείνεται ακόμη να προβλεφθεί η χορήγηση δημοσιονομικών κονδυλίων για τα σχέδια κοινού ενδιαφέροντος και τα οριζόντια μέτρα για το σύνολο της διάρκειάς τους, με τη διευκρίνιση όμως ότι τα εν λόγω κονδύλια θα εκταμιεύονται μόνον εφόσον επιτευχθούν οι προβλεπόμενοι βασικοί στόχοι («ορόσημα»), ιδίως στα πλαίσια των συνολικών σχεδίων εφαρμογής.

16. Δεδομένου του γεγονότος ότι έχει εκδηλωθεί ενδιαφέρον για τις υπηρεσίες υποδομής που παρέχονται επί του παρόντος από το πρόγραμμα IDA II, π.χ. για την επικοινωνιακή πλατφόρμα TESTA, από φορείς που δραστηριοποιούνται σε τομείς οι οποίοι δεν καλύπτονται από τη συνθήκη για την ίδρυση της Ευρωπαϊκής Κοινότητας, το νέο πρόγραμμα επιτρέπει τη χρήση υπηρεσιών υποδομής στο πλαίσιο της κοινής εξωτερικής πολιτικής και πολιτικής ασφαλείας, καθώς και στο πλαίσιο της αστυνομικής και δικαστικής συνεργασίας σε ποινικές υποθέσεις.

17. Η ανάγκη παροχής πανευρωπαϊκών υπηρεσιών ηλεκτρονικής διακυβέρνησης, καθώς και η διαλειτουργικότητα γενικά, και ειδικότερα σε σχέση με τα τηλεματικά δίκτυα που την υποστηρίζουν, δεν σταματά στα σύνορα της Ευρωπαϊκής Ένωσης. Κατά συνέπεια, προτείνεται η δυνατότητα επέκτασης του πεδίου εφαρμογής του προγράμματος σε τρίτες χώρες, καθώς και σε διεθνείς οργανισμούς ή φορείς, πράγμα που θα έχει ως συνέπεια την προσθήκη μιας διεθνούς διάστασης στην παροχή υπηρεσιών ηλεκτρονικής διακυβέρνησης.

2003/0147 (COD)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί της διαλειτουργικής παροχής πανευρωπαϊκών υπηρεσιών ηλεκτρονικής διακυβέρνησης στις δημόσιες διοικήσεις, τις επιχειρήσεις και τους πολίτες (IDABC)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 156, παράγραφος 1,

την πρόταση της Επιτροπής [2],

[2] ΕΕ C ..., ..., σ. ...

τη γνώμη της Ευρωπαϊκής Οικονομικής και Κοινωνικής Επιτροπής [3],

[3] ΕΕ C ..., ..., σ. ...

τη γνώμη της Επιτροπής των Περιφερειών [4],

[4] ΕΕ C ..., ..., σ. ...

Αποφασίζοντας σύμφωνα με τη διαδικασία του άρθρου 251 της συνθήκης [5],

[5] ΕΕ C ..., ..., σ. ...

Εκτιμώντας τα εξής:

(1) Σύμφωνα με το άρθρο 154 της Συνθήκης, προκειμένου να συντελέσει στην υλοποίηση των στόχων που αναφέρονται στα άρθρα 14 και 158 της Συνθήκης και να επιτρέψει στους πολίτες της Ένωσης, στους οικονομικούς φορείς, καθώς και στους οργανισμούς τοπικής αυτοδιοίκησης και περιφερειακής διοίκησης, να επωφελούνται πλήρως από τη δημιουργία ενός χώρου χωρίς εσωτερικά σύνορα, η Κοινότητα συμβάλλει στη δημιουργία και την ανάπτυξη διευρωπαϊκών δικτύων.

(2) Η διευκόλυνση της κινητικότητας των επιχειρήσεων και των πολιτών πέραν των ευρωπαϊκών εθνικών συνόρων συμβάλλει άμεσα στην άρση των εμποδίων τα οποία παρακωλύουν την ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων, καθώς και την ελεύθερη εγκατάσταση των υπηκόων ενός κράτους μέλους στο έδαφος ενός άλλου κράτους μέλους.

(3) Σύμφωνα με το άρθρο 157 της Συνθήκης, η Κοινότητα και τα κράτη μέλη μεριμνούν ώστε να εξασφαλίζονται οι αναγκαίες προϋποθέσεις για την εξασφάλιση της ανταγωνιστικότητας της βιομηχανίας της Κοινότητας.

(4) Με τις αποφάσεις αριθ. 1719/1999/ΕΚ [6] και 1720/1999/ΕΚ [7], το Ευρωπαϊκό Κοινοβούλιο και το Συμβούλιο θέσπισαν μια σειρά δράσεων, οριζόντιων μέτρων και κατευθυντήριων γραμμών, περιλαμβανομένου του καθορισμού σχεδίων κοινού ενδιαφέροντος, όσον αφορά τα διευρωπαϊκά δίκτυα ηλεκτρονικής ανταλλαγής δεδομένων μεταξύ διοικήσεων (IDA). Καθώς οι αποφάσεις αυτές θα λήξουν την 31η Δεκεμβρίου 2004, πρέπει να προβλεφθεί ένα πλαίσιο για τη διαδοχή του προγράμματος IDA, όπως αυτό ορίζεται από τις εν λόγω αποφάσεις.

[6] ΕΕ L 203, 3.8.1999, σ. 1. Απόφαση όπως τροποποιήθηκε από την απόφαση αριθ. 2046/2002/ΕΚ (ΕΕ L 316, 20.11.2002, σ. 4).

[7] ΕΕ L 203, 3.8.1999, σ. 9. Απόφαση όπως τροποποιήθηκε από την απόφαση αριθ. 2045/2002/ΕΚ (ΕΕ L 316, 20.11.2002, σ. 1).

(5) Κατά την κατάρτιση και την εφαρμογή ενός προγράμματος που θα διαδεχθεί το προηγούμενο πρόγραμμα IDA πρέπει να ληφθούν δεόντως υπόψη τα επιτεύγματα αυτού του προηγούμενου προγράμματος, ενώ συγχρόνως επιβάλλεται να ληφθεί μέριμνα για την ολοκλήρωση των δράσεων που έχουν ήδη δρομολογηθεί.

(6) Το Ευρωπαϊκό Συμβούλιο, κατά τη σύνοδο που πραγματοποίησε στη Λισσαβώνα το Μάρτιο του 2000, ενέκρινε συμπεράσματα με τα οποία καλούσε την Ευρωπαϊκή Ένωση να προετοιμαστεί ώστε να γίνει έως το 2010 η ανταγωνιστικότερη και δυναμικότερη οικονομία της γνώσης παγκοσμίως, ικανή να δημιουργεί βιώσιμη οικονομική ανάπτυξη με περισσότερες και καλύτερες θέσεις απασχόλησης και μεγαλύτερη κοινωνική συνοχή.

(7) Το Ευρωπαϊκό Συμβούλιο, κατά τη σύνοδο που πραγματοποίησε στις Βρυξέλλες το Μάρτιο του 2003, επέστησε την προσοχή στη σημασία που έχει η διασύνδεση της Ευρώπης και, με τον τρόπο αυτό, η ενίσχυση της εσωτερικής αγοράς και υπογράμμισε ότι οι ηλεκτρονικές επικοινωνίες αποτελούν ισχυρό όπλο οικονομικής μεγέθυνσης, ανταγωνιστικότητας και θέσεων απασχόλησης στην Ευρωπαϊκή Ένωση, επισημαίνοντας ότι θα πρέπει να αναληφθεί δράση για την παγίωση αυτού του ισχυρού μέσου και για συμβολή στην επίτευξη των στόχων της Λισσαβώνας. για το σκοπό αυτό, είναι απαραίτητο οι δημόσιες διοικήσεις των κρατών μελών και τα κοινοτικά όργανα να έχουν πρόσβαση, να ανταλλάσσουν και να επεξεργάζονται, με ηλεκτρονικά μέσα ("τηλεματικά δίκτυα"), μεγαλύτερη ποσότητα πληροφοριών.

(8) Η εξάλειψη των εμποδίων που παρακωλύουν την ηλεκτρονική επικοινωνία μεταξύ των δημόσιων διοικήσεων σε όλα τα επίπεδα, καθώς και με τις επιχειρήσεις και τους πολίτες, συμβάλλει στη βελτίωση του επιχειρηματικού περιβάλλοντος στην Ευρώπη, μειώνοντας το διοικητικό φόρτο και τη γραφειοκρατία. Δύναται επίσης να ενθαρρύνει τις επιχειρήσεις και τους πολίτες της Ευρωπαϊκής Ένωσης να αξιοποιήσουν τα οφέλη της κοινωνίας της πληροφορίας και να επικοινωνούν ηλεκτρονικά με τις δημόσιες διοικήσεις.

(9) Η βελτιωμένη παροχή υπηρεσιών ηλεκτρονικής διακυβέρνησης παρέχει στις επιχειρήσεις και τους πολίτες τη δυνατότητα να επικοινωνούν με τις δημόσιες διοικήσεις χωρίς να χρειάζονται την απόκτηση ειδικών γνώσεων τεχνολογίας της πληροφορίας (ΤΠ), όπως η ηλεκτρονική ένταξη, και χωρίς να είναι απαραίτητη η εκ των προτέρων γνώση της εσωτερικής λειτουργικής οργάνωσης μιας δημόσιας διοικητικής υπηρεσίας.

(10) Η ανάπτυξη διευρωπαϊκών τηλεματικών δικτύων για την ανταλλαγή πληροφοριών μεταξύ των δημόσιων διοικήσεων δεν πρέπει να θεωρείται ως αυτοσκοπός, αλλά ως το μέσο για την παροχή διαλειτουργικών, ενημερωτικών και διαλογικών υπηρεσιών ηλεκτρονικής διακυβέρνησης σε πανευρωπαϊκό επίπεδο, αξιοποιώντας και επεκτείνοντας στους πολίτες και τις επιχειρήσεις τα οφέλη που προκύπτουν από τη συνεργασία μεταξύ των δημόσιων διοικήσεων σε όλη την Ευρώπη.

(11) Οι πανευρωπαϊκές υπηρεσίες ηλεκτρονικής διακυβέρνησης επιτρέπουν στις δημόσιες διοικήσεις, τις επιχειρήσεις και τους πολίτες να επικοινωνούν καλύτερα με τις δημόσιες διοικήσεις σε διασυνοριακό επίπεδο. Η παροχή των εν λόγω υπηρεσιών προϋποθέτει την ύπαρξη αποτελεσματικών, αποδοτικών και διαλειτουργικών συστημάτων πληροφόρησης και επικοινωνίας μεταξύ των δημόσιων διοικήσεων («τηλεματικά δίκτυα»), καθώς και διαλειτουργικές διαδικασίες εξυπηρέτησης κοινού (front-office) και οργανωτικής υποστήριξης (back-office), ούτως ώστε να ανταλλάσσονται με ασφάλεια, να γίνονται κατανοητές και να υποβάλλονται σε επεξεργασία πληροφορίες του δημόσιου τομέα σε όλη την Ευρώπη.

(12) Είναι σημαντικό οι εθνικές προσπάθειες υποστήριξης της ηλεκτρονικής διακυβέρνησης να λαμβάνουν δεόντως υπόψη τους τις προτεραιότητες της Ευρωπαϊκής Ένωσης.

(13) Έχει ουσιώδη σημασία να μεγιστοποιηθεί η χρήση προτύπων ή δημόσια διαθέσιμων προδιαγραφών ή ανοικτών προδιαγραφών ανταλλαγής πληροφοριών και ολοκλήρωσης υπηρεσιών, προκειμένου να διασφαλιστεί η απρόσκοπτη διαλειτουργικότητα και, με τον τρόπο αυτό, να αυξηθούν τα οφέλη που προκύπτουν από τις πανευρωπαϊκές υπηρεσίες ηλεκτρονικής διακυβέρνησης και τα διευρωπαϊκά τηλεματικά δίκτυα που τις υποστηρίζουν.

(14) Η δημιουργία πανευρωπαϊκών υπηρεσιών ηλεκτρονικής διακυβέρνησης και των τηλεματικών δικτύων που τις υποστηρίζουν και των οποίων η Κοινότητα είναι χρήστης ή δικαιούχος αποτελεί έργο που βαρύνει τόσο την Κοινότητα όσο και τα κράτη μέλη.

(15) Έχει ουσιώδη σημασία να διασφαλιστεί η στενή συνεργασία μεταξύ των κρατών μελών και της Κοινότητας και, όπου ενδείκνυται, των κοινοτικών οργάνων και των ενδιαφερόμενων φορέων.

(16) Οι δράσεις που αναλαμβάνονται σε κοινοτικό επίπεδο πρέπει να προωθούν την επιτυχή ανάπτυξη υπηρεσιών ηλεκτρονικής διακυβέρνησης σε πανευρωπαϊκό επίπεδο και τις συναφείς δεσμεύσεις που απαιτούνται σε εθνικό, περιφερειακό και τοπικό επίπεδο, λαμβανομένης δεόντως υπόψη της γλωσσικής πολυμορφίας της Κοινότητας.

(17) Πρέπει να διασφαλιστεί η αμοιβαία επωφελής αλληλεπίδραση με σχετικές εθνικές, περιφερειακές και τοπικές πρωτοβουλίες, καθώς και με την παροχή υπηρεσιών ηλεκτρονικής διακυβέρνησης μέσα στα κράτη μέλη.

(18) Το σχέδιο δράσης eEurope 2005, που εγκρίθηκε από το Ευρωπαϊκό Συμβούλιο της Σεβίλλης τον Ιούνιο του 2002, και ιδίως το κεφάλαιο για την ηλεκτρονική διακυβέρνηση, υπογραμμίζει τη σημασία που έχει το πρόγραμμα ανταλλαγής δεδομένων μεταξύ διοικήσεων (IDA) για την προώθηση της δημιουργίας υπηρεσιών ηλεκτρονικής διακυβέρνησης που θα υποστηρίζουν την ανάπτυξη διασυνοριακών δραστηριοτήτων, συμπληρώνοντας και παρέχοντας, με τον τρόπο αυτό, ένα πλαίσιο για την ανάληψη πρωτοβουλιών στον τομέα της ηλεκτρονικής διακυβέρνησης σε εθνικό, περιφερειακό και τοπικό επίπεδο.

(19) Για να γίνει αποτελεσματική χρήση των δημοσιονομικών πόρων της Κοινότητας, πρέπει τα κράτη μέλη και η Κοινότητα να μοιραστούν με δίκαιο τρόπο το κόστος των πανευρωπαϊκών υπηρεσιών ηλεκτρονικής διακυβέρνησης και των τηλεματικών δικτύων που τις υποστηρίζουν.

(20) Η παραγωγικότητα, η εξυπηρετικότητα (δυνατότητα ανταπόκρισης στις ανάγκες) και η ευελιξία κατά την κατάρτιση και τη λειτουργία των πανευρωπαϊκών υπηρεσιών ηλεκτρονικής διακυβέρνησης και των τηλεματικών δικτύων που τις υποστηρίζουν μπορούν να επιτευχθούν με τον καλύτερο τρόπο αν ακολουθηθεί μια προσέγγιση προσανατολισμένη προς την αγορά και αν, επομένως, επιλεγούν προμηθευτές σε ανταγωνιστική βάση, στα πλαίσια ενός περιβάλλοντος πολλών προσφερόντων, διασφαλίζοντας συγχρόνως, όπου ενδείκνυται, την επιχειρησιακή και χρηματοοικονομική βιωσιμότητα των οριζόντιων μέτρων.

(21) Οι πανευρωπαϊκές υπηρεσίες ηλεκτρονικής διακυβέρνησης πρέπει να αναπτυχθούν στο πλαίσιο ειδικών σχεδίων κοινού ενδιαφέροντος, ενώ πρέπει να θεσπιστούν τα αναγκαία οριζόντια μέτρα για να υποστηριχθεί η διαλειτουργική παροχή των υπηρεσιών αυτών, θεσπίζοντας ή ενισχύοντας την παροχή υπηρεσιών υποδομής για την υποστήριξη των πανευρωπαϊκών τηλεματικών δικτύων.

(22) Κατά συνέπεια, πρέπει να μπορούν να συμμετάσχουν στο πρόγραμμα που διαδέχεται το πρόγραμμα IDA οι χώρες του Ευρωπαϊκού Οικονομικού Χώρου και οι υποψήφιες χώρες, ενώ πρέπει να ενθαρρυνθεί η συνεργασία και με άλλες τρίτες χώρες. Οι διεθνείς φορείς μπορούν να συμμετάσχουν στην εφαρμογή των σχεδίων κοινού ενδιαφέροντος και των οριζόντιων μέτρων με δικές τους δαπάνες.

(23) Για να διασφαλιστεί η χρηστή διαχείριση των δημοσιονομικών πόρων της Ευρωπαϊκής Ένωσης και για να αποτραπεί ο περιττός πολλαπλασιασμός εξοπλισμού, η επανάληψη των ερευνών και η ποικιλομορφία των προσεγγίσεων, πρέπει να υπάρχει η δυνατότητα χρήσης των υπηρεσιών υποδομής που θα αναπτυχθούν βάσει του προγράμματος IDA ή του προγράμματος που θα διαδεχθεί το πρόγραμμα IDA στα πλαίσια της κοινής εξωτερικής πολιτικής και πολιτικής ασφαλείας, καθώς και στα πλαίσια της αστυνομικής και δικαστικής συνεργασίας σε ποινικές υποθέσεις, σύμφωνα με τους τίτλους V και VI της Συνθήκης για την Ευρωπαϊκή Ένωση.

(24) Επειδή ο στόχος της δημιουργίας πανευρωπαϊκών υπηρεσιών ηλεκτρονικής διακυβέρνησης είναι αδύνατον να επιτευχθεί επαρκώς από τα κράτη μέλη και δύναται συνεπώς, λόγω των διαστάσεων και των αποτελεσμάτων της δράσης, να επιτευχθεί καλύτερα σε κοινοτικό επίπεδο, η Κοινότητα μπορεί να θεσπίσει μέτρα, σύμφωνα με την αρχή της επικουρικότητας που ορίζεται στο άρθρο 5 της Συνθήκης. Σύμφωνα με την αρχή της αναλογικότητας, όπως αυτή ορίζεται στο ίδιο άρθρο, η παρούσα απόφαση δεν υπερβαίνει τα αναγκαία όρια για την επίτευξη αυτών των στόχων,

ΑΠΟΦΑΣΙΖΕΙ:

Άρθρο 1 Στόχοι

1. Η παρούσα απόφαση θεσπίζει ένα πρόγραμμα Διαλειτουργικής Παροχής Πανευρωπαϊκών Υπηρεσιών Ηλεκτρονικής Διακυβέρνησης στις Δημόσιες Διοικήσεις, τις Επιχειρήσεις και τους Πολίτες (στο εξής "πρόγραμμα IDABC"), στόχος του οποίου είναι η προώθηση της δημιουργίας πανευρωπαϊκών υπηρεσιών ηλεκτρονικής διακυβέρνησης και η ανάπτυξη των συναφών διαλειτουργικών τηλεματικών δικτύων.

2. Οι στόχοι της παρούσας απόφασης είναι οι εξής:

(α) δυνατότητα αποτελεσματικής, αποδοτικής και ασφαλούς ανταλλαγής πληροφοριών μεταξύ των δημόσιων διοικήσεων (εθνικών, περιφερειακών ή τοπικών), καθώς και μεταξύ των εν λόγω δημόσιων διοικήσεων και των κοινοτικών οργάνων ή άλλων φορέων, κατά περίπτωση, ούτως ώστε τα κράτη μέλη και η Κοινότητα να εφαρμόζουν, στους αντίστοιχους τομείς αρμοδιότητάς τους, τις κοινοτικές πολιτικές και δραστηριότητες που αναφέρονται στα άρθρα 3 και 4 της Συνθήκης.

(β) επέκταση των ωφελειών της ανταλλαγής πληροφοριών, όπως αυτή ορίζεται στο στοιχείο (α), στις επιχειρήσεις και τους πολίτες.

(γ) διευκόλυνση της επικοινωνίας μεταξύ των κοινοτικών οργάνων, υποστήριξη της κοινοτικής διαδικασίας λήψης αποφάσεων και ανάπτυξη του σχετικού στρατηγικού πλαισίου σε πανευρωπαϊκό επίπεδο.

(δ) προώθηση της συμμετοχής των πολιτών και των επιχειρήσεων στην οικοδόμηση της Ευρωπαϊκής Ένωσης.

(ε) επίτευξη διαλειτουργικότητας, τόσο εντός όσο και μεταξύ των διαφόρων διοικητικών φορέων και, όπου ενδείκνυται, με τις επιχειρήσεις και τους πολίτες.

(στ) σύγκλιση των δικτύων που προβλέπονται στα στοιχεία (α), (β) και (γ) προς μια κοινή τηλεματική διεπαφή.

(ζ) επίτευξη ουσιαστικών ωφελειών για τις δημόσιες διοικήσεις των κρατών μελών και την Κοινότητα από απόψεως εκσυγχρονισμού των διαδικασιών, επιτάχυνσης των εφαρμογών, ασφάλειας, αποτελεσματικότητας, διαφάνειας, ανάπτυξης μιας φιλοσοφίας εξυπηρέτησης και ικανότητας ανταπόκρισης στις ανάγκες.

(η) προώθηση της διάδοσης ορθών πρακτικών και ενθάρρυνση της ανάπτυξης καινοτομικών τηλεματικών λύσεων στις δημόσιες διοικήσεις.

Άρθρο 2 Ορισμοί

Για τους σκοπούς της παρούσας απόφασης, ισχύουν οι ακόλουθοι ορισμοί:

(α) «τηλεματικό δίκτυο»: ένα ολοκληρωμένο σύστημα κοινοποίησης δεδομένων, το οποίο συμπεριλαμβάνει την υλική υποδομή και τις συνδέσεις, καθώς επίσης και τα σχετικά στρώματα υπηρεσιών και υποδομών, ούτως ώστε να καθιστά δυνατή την ηλεκτρονική ανταλλαγή πληροφοριών μεταξύ και εντός των δημόσιων διοικήσεων, καθώς και μεταξύ δημόσιων διοικήσεων και επιχειρήσεων και πολιτών.

(β) «πανευρωπαϊκές υπηρεσίες ηλεκτρονικής διακυβέρνησης»: διαλογικές υπηρεσίες πληροφοριών του δημόσιου τομέα που παρέχονται από δημόσιες διοικήσεις σε δημόσιες διοικήσεις, σε επιχειρήσεις, περιλαμβανομένων των ενώσεών τους, και σε πολίτες, περιλαμβανόμενων των ενώσεών τους, μέσω διαλειτουργικών διευρωπαϊκών τηλεματικών δικτύων.

(γ) «σχέδιο κοινού ενδιαφέροντος»: σχέδιο, όπως ορίζεται στο παράρτημα Ι, που αναλαμβάνεται ή συνεχίζεται βάσει της παρούσας απόφασης και το οποίο αφορά τη θέσπιση ή την ενίσχυση πανευρωπαϊκών υπηρεσιών ηλεκτρονικής διακυβέρνησης.

(δ) «υπηρεσίες υποδομής»: υπηρεσίες που παρέχονται για την αντιμετώπιση των γενικών απαιτήσεων των σχεδίων και που εμπεριέχουν τεχνολογικές λύσεις και εφαρμογές λογισμικού, περιλαμβανομένων ενός ευρωπαϊκού διαλειτουργικού πλαισίου, καθώς και υπηρεσιών ασφαλείας, ενδιάμεσου λογισμικού και δικτύου. Οι υπηρεσίες υποδομής υποστηρίζουν την παροχή των πανευρωπαϊκών υπηρεσιών ηλεκτρονικής διακυβέρνησης.

(ε) «οριζόντιο μέτρο»: δράση, όπως ορίζεται στο παράρτημα II, που αναλαμβάνεται ή συνεχίζεται βάσει της παρούσας απόφασης και η οποία αφορά τη θέσπιση ή την ενίσχυση υπηρεσιών υποδομής ή στρατηγικών και υποστηρικτικών δραστηριοτήτων.

(στ) «διαλειτουργικότητα»: η ικανότητα των συστημάτων τεχνολογίας πληροφοριών και επικοινωνιών (ΤΠΕ) και των επιχειρηματικών διαδικασιών που υποστηρίζουν να μοιράζονται και να ανταλλάσσουν πληροφορίες και γνώσεις.

Άρθρο 3 Προτεραιότητες

Για το σκοπό της κατάρτισης του προγράμματος εργασίας που αναφέρεται στο άρθρο 8, παράγραφος 1, δίνεται προτεραιότητα στα σχέδια κοινού ενδιαφέροντος και τα οριζόντια μέτρα τα οποία, μέσω της δημιουργίας ή της ενίσχυσης πανευρωπαϊκών υπηρεσιών ηλεκτρονικής διακυβέρνησης και των τηλεματικών δικτύων που τις υποστηρίζουν:

(α) συμβάλλουν στους στόχους των πρωτοβουλιών eEurope και των συναφών σχεδίων δράσης που αποσκοπούν στην παροχή οφελών στις επιχειρήσεις και τους πολίτες, ιδίως όσον αφορά την ηλεκτρονική διακυβέρνηση.

(β) συμβάλλουν άμεσα στην εξάλειψη ή τη μείωση των εμποδίων που παρακωλύουν την ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων.

(γ) συμβάλλουν άμεσα στην ικανοποιητική λειτουργία της Οικονομικής και Νομισματικής Ένωσης.

(δ) υποστηρίζουν τη δημιουργία ενός ευρωπαϊκού χώρου ασφάλειας, δικαιοσύνης και ελευθερίας.

(ε) ευνοούν τη διοργανική συνεργασία μεταξύ των κοινοτικών οργάνων, καθώς και μεταξύ των οργάνων αυτών και των εθνικών, περιφερειακών και τοπικών δημόσιων διοικήσεων, περιλαμβανομένων των εθνικών και περιφερειακών κοινοβουλίων.

(στ) συμβάλλουν στην προστασία των χρηματοοικονομικών συμφερόντων της Κοινότητας και των κρατών μελών ή στην καταπολέμηση της απάτης.

(ζ) διευκολύνουν την εφαρμογή του συνόλου της κοινοτικής νομοθεσίας ("κοινοτικό κεκτημένο") μετά τη διεύρυνση της Ευρωπαϊκής Ένωσης.

(η) προωθούν την ανταγωνιστικότητα στην Κοινότητα, με ιδιαίτερη έμφαση στην ανταγωνιστικότητα των μικρομεσαίων επιχειρήσεων, καθώς και την επιχειρηματικότητα και την καινοτομία. ή

(θ) υποστηρίζουν την ιθαγένεια της Ένωσης και τη συμμετοχή στις διαδικασίες λήψης αποφάσεων στην Ευρωπαϊκή Ένωση, π.χ. μέσω της πραγματοποίησης διαβουλεύσεων με τους αντίστοιχους ενδιαφερόμενους φορείς.

Άρθρο 4 Σχέδια κοινού ενδιαφέροντος

Για να επιτευχθούν οι στόχοι που αναφέρονται στο άρθρο 1, η Κοινότητα, σε συνεργασία με τα κράτη μέλη, εφαρμόζει σχέδια κοινού ενδιαφέροντος, όπως αυτά ορίζονται στο άρθρο 1 και εξειδικεύονται στο πρόγραμμα εργασίας που αναφέρεται στο άρθρο 8, παράγραφος 1, σύμφωνα με τις αρχές εφαρμογής που ορίζονται στα άρθρα 6 και 7.

Οσάκις είναι δυνατόν, τα σχέδια κοινού ενδιαφέροντος κάνουν χρήση των υπηρεσιών υποδομής και παρέχουν τα στοιχεία που απαιτούνται για την ανάπτυξη των υπηρεσιών αυτών σύμφωνα με τις απαιτήσεις των σχεδίων.

Άρθρο 5 Οριζόντια μέτρα

1. Για να επιτευχθούν οι στόχοι που αναφέρονται στο άρθρο 1, η Κοινότητα, σε συνεργασία με τα κράτη μέλη, εφαρμόζει, προς υποστήριξη των σχεδίων κοινού ενδιαφέροντος, οριζόντια μέτρα, όπως αυτά ορίζονται στο παράρτημα ΙΙ και εξειδικεύονται στο πρόγραμμα εργασίας που αναφέρεται στο άρθρο 8, παράγραφος 1, σύμφωνα με τις αρχές εφαρμογής που ορίζονται στα άρθρα 6 και 7.

2. Τα οριζόντια μέτρα παρέχουν, διατηρούν και προωθούν υπηρεσίες υποδομής για τις δημόσιες διοικήσεις στην Κοινότητα με βάση μια πολιτική συντήρησης και πρόσβασης που ορίζεται στο πλαίσιο του προγράμματος IDABC. Θεσπίζουν επίσης στρατηγικές και υποστηρικτικές υπηρεσίες για την προώθηση των πανευρωπαϊκών υπηρεσιών ηλεκτρονικής διακυβέρνησης, τη διενέργεια στρατηγικών αναλύσεων των σχετικών εξελίξεων στην Κοινότητα και τα κράτη μέλη και τη διασφάλιση της διαχείρισης του προγράμματος και της διάδοσης ορθών πρακτικών.

3. Για να μπορέσει να προσδιορίσει τα προς ανάληψη οριζόντια μέτρα, η Κοινότητα προβαίνει σε περιγραφή των υπηρεσιών υποδομής. Η περιγραφή περιλαμβάνει πτυχές όπως τα αναγκαία διαχειριστικά και οργανωτικά ζητήματα, οι σχετικές ευθύνες και ο επιμερισμός του κόστους, καθώς και μια στρατηγική η οποία θα χρησιμοποιηθεί για την ανάπτυξη και την εφαρμογή των υπηρεσιών υποδομής. Η στρατηγική πρέπει να βασίζεται στην αξιολόγηση των απαιτήσεων των σχεδίων. Η περιγραφή αναθεωρείται σε ετήσια βάση.

Άρθρο 6 Αρχές εφαρμογής

1. Κατά την εφαρμογή των σχεδίων κοινού ενδιαφέροντος και των οριζόντιων μέτρων, τηρούνται οι αρχές που ορίζονται στις παραγράφους 2 έως 10 .

2. Η παρούσα απόφαση αποτελεί τη νομική βάση για την εφαρμογή των οριζόντιων μέτρων.

3. Η εφαρμογή σχεδίου προϋποθέτει την ύπαρξη τομεακής νομικής βάσης. Για τους σκοπούς της παρούσας απόφασης, θεωρείται ότι ένα σχέδιο πληροί την προϋπόθεση αυτή όταν υποστηρίζει την παροχή πανευρωπαϊκών υπηρεσιών ηλεκτρονικής διακυβέρνησης σε δημόσιες διοικήσεις, σε επιχειρήσεις ή σε πολίτες στο πλαίσιο της εφαρμογής μιας τομεακής νομικής βάσης ή κάθε άλλης σχετικής νομικής βάσης.

Το πρώτο εδάφιο δεν εφαρμόζεται στα σχέδια κοινού ενδιαφέροντος που υποστηρίζουν την παροχή υπηρεσιών ηλεκτρονικής διακυβέρνησης μεταξύ κοινοτικών οργάνων και ευρωπαϊκών οργανισμών.

4. Δεν απαιτείται η συμμετοχή όλων των κρατών μελών σε σχέδιο που υποστηρίζει πανευρωπαϊκές υπηρεσίες ηλεκτρονικής διακυβέρνησης που παρέχονται από δημόσιες διοικήσεις σε επιχειρήσεις, περιλαμβανομένων των ενώσεών τους, ή από δημόσιες διοικήσεις σε πολίτες, περιλαμβανόμενων των ενώσεών τους.

5. Τα σχέδια κοινού ενδιαφέροντος και τα οριζόντια μέτρα περιλαμβάνουν όλες τις δράσεις οι οποίες είναι απαραίτητες για τη θέσπιση ή την ενίσχυση πανευρωπαϊκών υπηρεσιών ηλεκτρονικής διακυβέρνησης, συμπεριλαμβανομένης της σύστασης ομάδων εργασίας εμπειρογνωμόνων από τα κράτη μέλη και την Κοινότητα και, ενδεχομένως, της προμήθειας αγαθών και υπηρεσιών για την Κοινότητα.

6. Τα σχέδια κοινού ενδιαφέροντος και τα οριζόντια μέτρα περιλαμβάνουν, όταν ενδείκνυται, ένα προκαταρκτικό στάδιο. Περιλαμβάνουν ένα στάδιο μελέτης σκοπιμότητας, ένα στάδιο ανάπτυξης και επικύρωσης και ένα στάδιο εκτέλεσης, τα οποία πρέπει να εφαρμόζονται σύμφωνα με το άρθρο 7.

Η παράγραφος αυτή δεν εφαρμόζεται στις στρατηγικές και υποστηρικτικές δραστηριότητες, όπως ορίζονται στο μέρος Β του παραρτήματος ΙΙ.

7. Ο καθορισμός και η εφαρμογή κάθε σχεδίου κοινού ενδιαφέροντος ή οριζόντιου μέτρου βασίζεται, όταν ενδείκνυται, στα κατάλληλα αποτελέσματα που επιτεύχθηκαν από άλλες συναφείς κοινοτικές δραστηριότητες και δραστηριότητες των κρατών μελών, και ιδίως από τα κοινοτικά προγράμματα έρευνας και τεχνολογικής ανάπτυξης και άλλα κοινοτικά προγράμματα όπως τα eTEN, eContent και MODINIS.

8. Τα σχέδια κοινού ενδιαφέροντος ή τα οριζόντια μέτρα προδιαγράφονται από τεχνικής απόψεως με αναφορά σε ευρωπαϊκά πρότυπα ή δημοσίως διαθέσιμες προδιαγραφές ή ανοικτές προδιαγραφές ανταλλαγής πληροφοριών και ολοκλήρωσης υπηρεσιών και συνάδουν με τις υπηρεσίες υποδομής, κατά περίπτωση, προκειμένου να διασφαλιστεί η διαλειτουργικότητα μεταξύ των εθνικών και κοινοτικών συστημάτων εντός και μεταξύ των διοικητικών τομέων, καθώς και με τις επιχειρήσεις και τους πολίτες.

9. Τα σχέδια κοινού ενδιαφέροντος και τα οριζόντια μέτρα λαμβάνουν, όταν ενδείκνυται, δεόντως υπόψη το ευρωπαϊκό πλαίσιο διαλειτουργικότητας που παρέχεται, συντηρείται και προωθείται από το πρόγραμμα IDABC.

10. Μετά την εφαρμογή κάθε σχεδίου κοινού ενδιαφέροντος ή οριζόντιου μέτρου διενεργείται επισκόπησή του εντός ενός έτους από την ολοκλήρωση του σταδίου εκτέλεσης.

Για τα σχέδια κοινού ενδιαφέροντος, η επισκόπηση διενεργείται σε συντονισμό με τα κράτη μέλη, σύμφωνα με τους κανόνες που διέπουν τη σχετική τομεακή πολιτική, και υποβάλλεται στην οικεία τομεακή επιτροπή.

Για τα οριζόντια μέτρα, η επισκόπηση διενεργείται εντός του πλαισίου της επιτροπής που αναφέρεται στο άρθρο 11, παράγραφος 1.

Η επισκόπηση περιλαμβάνει ανάλυση κόστους/οφέλους.

Άρθρο 7 Πρόσθετες αρχές

1. Επιπλέον των αρχών που ορίζονται στο άρθρο 6, εφαρμόζονται και οι αρχές που ορίζονται στις παραγράφους 2 έως 8.

2. Το προκαταρκτικό στάδιο οδηγεί στη σύνταξη προκαταρκτικής έκθεσης που περιλαμβάνει τον καθορισμό των στόχων, του πεδίου εφαρμογής και της λογικής του σχεδίου κοινού ενδιαφέροντος ή του οριζόντιου μέτρου, και ιδίως του αναμενόμενου κόστους και οφέλους, καθώς και στην επίτευξη της απαραίτητης δέσμευσης και κατανόησης εκ μέρους των συμμετεχόντων μέσω των κατάλληλων διαβουλεύσεων, περιλαμβανομένου του προσδιορισμού της επιτροπής που είναι αρμόδια για την παρακολούθηση της εφαρμογής του σχεδίου ή του μέτρου.

3. Το στάδιο μελέτης σκοπιμότητας οδηγεί στην κατάρτιση ενός συνολικού σχεδίου εφαρμογής, το οποίο καλύπτει τα στάδια ανάπτυξης και εκτέλεσης και περιλαμβάνει τις πληροφορίες που περιέχονται στην προκαταρκτική έκθεση, καθώς και:

(α) περιγραφή της προγραμματιζόμενης οργανωτικής ανάπτυξης και, όταν ενδείκνυται, αναδιοργάνωση των διαδικασιών εργασίας.

(β) στόχους, λειτουργικά χαρακτηριστικά, συμμετέχοντες και τεχνική προσέγγιση.

(γ) μέτρα για τη διευκόλυνση της πολύγλωσσης επικοινωνίας.

(δ) την ανάθεση ρόλων και καθηκόντων στην Κοινότητα και τα κράτη μέλη.

(ε) κατανομή του προβλεπόμενου κόστους και περιγραφή των αναμενόμενων ωφελειών, στην οποία περιλαμβάνονται τα κριτήρια αξιολόγησης για τον υπολογισμό των εν λόγω ωφελειών μετά το στάδιο εκτέλεσης και λεπτομερής ανάλυση της επενδυτικής απόδοσης, καθώς και των βασικών στόχων («οροσήμων») που πρέπει να επιτευχθούν.

(στ) σχήμα το οποίο καθορίζει ένα δίκαιο καταμερισμό, μεταξύ της Κοινότητας και των κρατών μελών και, όταν ενδείκνυται, άλλων φορέων, των δαπανών λειτουργίας και συντήρησης των πανευρωπαϊκών υπηρεσιών ηλεκτρονικής διακυβέρνησης και υποδομής μετά το πέρας του σταδίου εκτέλεσης.

4. Κατά τη διάρκεια του σταδίου ανάπτυξης και επικύρωσης, μπορεί, αν ενδείκνυται, να καταρτιστεί να δοκιμαστεί, να αξιολογηθεί και να παρακολουθηθεί σε μικρή κλίμακα η προτεινόμενη λύση, τα δε αποτελέσματα χρησιμοποιούνται για την ανάλογη προσαρμογή του συνολικού σχεδίου εφαρμογής.

5. Κατά τη διάρκεια του σταδίου εκτέλεσης, εγκαθίστανται οι σχετικές πλήρως λειτουργικές υπηρεσίες σύμφωνα με το συνολικό σχέδιο εφαρμογής.

6. Η προκαταρκτική έκθεση και το συνολικό σχέδιο εφαρμογής συντάσσονται με χρήση μεθοδολογιών που καταρτίζονται ως δραστηριότητα υποστήριξης στο πλαίσιο του προγράμματος IDABC.

7. Η δρομολόγηση και η εφαρμογή ενός σχεδίου κοινού ενδιαφέροντος, ο καθορισμός των σταδίων του και η κατάρτιση των προκαταρκτικών εκθέσεων και των συνολικών σχεδίων εφαρμογής πραγματοποιούνται και ελέγχονται από την Επιτροπή, η οποία ενεργεί σύμφωνα με τη διαδικασία της οικείας τομεακής επιτροπής.

Εάν δεν εφαρμόζεται καμία διαδικασία τομεακής επιτροπής, η Κοινότητα και τα κράτη μέλη συγκροτούν ομάδες εμπειρογνωμόνων για την εξέταση όλων των σχετικών θεμάτων.

Τα συμπεράσματα των τομεακών επιτροπών και, κατά περίπτωση, των ομάδων εμπειρογνωμόνων ανακοινώνονται από την Ευρωπαϊκή Επιτροπή στην επιτροπή που αναφέρεται στο άρθρο 11, παράγραφος 1.

8. Η δρομολόγηση και η εφαρμογή ενός οριζόντιου μέτρου, ο καθορισμός των σταδίων του και η κατάρτιση των προκαταρκτικών εκθέσεων και των συνολικών σχεδίων εφαρμογής πραγματοποιούνται και ελέγχονται από την Επιτροπή, η οποία ενεργεί σύμφωνα με τη διαδικασία του άρθρου 11, παράγραφος 2.

Άρθρο 8 Διαδικασία εφαρμογής

1. Η Επιτροπή καταρτίζει πρόγραμμα εργασίας για όλη τη διάρκεια της παρούσας απόφασης για την εφαρμογή των σχεδίων κοινού ενδιαφέροντος και των οριζόντιων μέτρων.

Η Επιτροπή εγκρίνει το πρόγραμμα εργασίας και κάθε τροποποίησή του σύμφωνα με τη διαδικασία που αναφέρεται στο άρθρο 11, παράγραφος 2.

2. Για κάθε σχέδιο κοινού ενδιαφέροντος και για κάθε οριζόντιο μέτρο, το πρόγραμμα εργασίας που αναφέρεται στην παράγραφο 1 περιλαμβάνει, κατά περίπτωση:

(α) περιγραφή των στόχων, του πεδίου εφαρμογής, της λογικής που το διέπει, των πιθανών δικαιούχων, των λειτουργικών χαρακτηριστικών και της τεχνικής προσέγγισης.

(β) κατανομή των παρελθουσών δαπανών και βασικών στόχων ("οροσήμων") που επιτεύχθηκαν, καθώς επίσης των προβλεπόμενων δαπανών και οφελών και των προς επίτευξη βασικών στόχων.

(γ) προσδιορισμό των προς χρήση υπηρεσιών υποδομής.

Άρθρο 9 Δημοσιονομικές διατάξεις

1. Με την επιφύλαξη του άρθρου 8, η διαδικασία του άρθρου 11, παράγραφος 2, εφαρμόζεται για τον καθορισμό του προϋπολογισμού ανά σχέδιο κοινού ενδιαφέροντος ή οριζόντιο μέτρο, κατά περίπτωση, προκειμένου να καλυφθεί, με την επιφύλαξη των εφαρμοστέων δημοσιονομικών κανόνων, η πλήρης διάρκεια του προγράμματος εργασίας.

2. Τα δημοσιονομικά κονδύλια θα εκταμιεύονται με βάση την επίτευξη των ειδικών βασικών στόχων, σύμφωνα με τη διαδικασία που εφαρμόζεται στην οικεία τομεακή επιτροπή για τα σχέδια κοινού ενδιαφέροντος και στην επιτροπή του άρθρου 11, παράγραφος 1, για τα οριζόντια μέτρα. Για τη δρομολόγηση του προκαταρκτικού σταδίου, ο βασικός στόχος θα είναι η συμπερίληψη του προς εκτέλεση σχεδίου κοινού ενδιαφέροντος ή οριζόντιου μέτρου στο πρόγραμμα εργασίας. Για τη δρομολόγηση του σχεδίου μελέτης σκοπιμότητας, ο βασικός στόχος θα είναι η προκαταρκτική έκθεση. Για τη δρομολόγηση της επόμενης φάσης ανάπτυξης και επικύρωσης, ο βασικός στόχος θα είναι το συνολικό σχέδιο εφαρμογής. Οι βασικοί στόχοι που πρέπει να επιτευχθούν κατά τη διάρκεια του σταδίου ανάπτυξης και επικύρωσης, καθώς και κατά τη διάρκεια της φάσης εκτέλεσης, θα ενσωματωθούν στο πρόγραμμα εργασίας σύμφωνα με το άρθρο 8.

3. Η διαδικασία του άρθρου 11, παράγραφος 2, εφαρμόζεται επίσης και για τις προτάσεις που αφορούν οποιαδήποτε αύξηση δημοσιονομικών κονδυλίων που υπερβαίνει τις 100.000 ευρώ ανά σχέδιο κοινού ενδιαφέροντος ή οριζόντιο μέτρο κατά τη διάρκεια ενός έτους.

4. Το πρόγραμμα θα εφαρμοστεί βάσει των κανόνων περί δημοσίων συμβάσεων. Οι τεχνικές προδιαγραφές των προσκλήσεων προς υποβολή προσφορών ορίζονται, για τις συμβάσεις η αξία των οποίων υπερβαίνει το 1.000.000 ευρώ, σε συντονισμό με τα κράτη μέλη, στο πλαίσιο της οικείας τομεακής επιτροπής ή της επιτροπής του άρθρου 11, παράγραφος 1.

Άρθρο 10 Χρηματοδοτική συμβολή της Κοινότητας

1. Κατά την εκτέλεση των σχεδίων κοινού ενδιαφέροντος και των οριζόντιων μέτρων, η Κοινότητα αναλαμβάνει τα έξοδα σε αναλογία προς το ενδιαφέρον της.

2. Η χρηματοδοτική συμβολή της Κοινότητας για κάθε σχέδιο κοινού ενδιαφέροντος ή οριζόντιο μέτρο καθορίζεται σύμφωνα με τις παραγράφους 3 έως 7.

3. Για ένα σχέδιο κοινού ενδιαφέροντος ή οριζόντιο μέτρο που πρόκειται να λάβει χρηματοδοτική συμβολή από την Κοινότητα, απαιτούνται συγκεκριμένα σχέδια για τη χρηματοδότηση των δαπανών συντήρησης και λειτουργίας τού μετά την εφαρμογή σταδίου, με σαφή ανάθεση ρόλων στην Κοινότητα και στα κράτη μέλη ή σε άλλους φορείς.

4. Κατά το προκαταρκτικό στάδιο και το στάδιο της μελέτης σκοπιμότητας, η κοινοτική συμβολή μπορεί να καλύπτει το πλήρες κόστος των απαιτούμενων μελετών.

5. Κατά το στάδιο της ανάπτυξης και επικύρωσης και κατά το στάδιο της εκτέλεσης, η Κοινότητα αναλαμβάνει το κόστος όσων εργασιών της ανατίθενται στο συνολικό σχέδιο εφαρμογής του εν λόγω σχεδίου κοινού ενδιαφέροντος ή οριζόντιου μέτρου.

6. Η κοινοτική χρηματοδότηση ενός σχεδίου κοινού ενδιαφέροντος ή οριζόντιου μέτρου που αφορά την παροχή και συντήρηση υπηρεσιών υποδομής παύει, κατ' αρχήν, μετά από μέγιστη περίοδο τεσσάρων ετών από την αρχή του προκαταρκτικού σταδίου.

7. Οι δημοσιονομικοί πόροι που προβλέπονται σύμφωνα με την παρούσα απόφαση δεν διατίθενται για σχέδια κοινού ενδιαφέροντος και οριζόντια μέτρα ή στάδια σχεδίων κοινού ενδιαφέροντος και οριζόντιων μέτρων που επωφελούνται από άλλες πηγές κοινοτικής χρηματοδότησης.

8. Εντός δύο ετών από την έναρξη ισχύος της παρούσας απόφασης, θα καθοριστούν και θα συμφωνηθούν, σύμφωνα με τη διαδικασία του άρθρου 11 παράγραφος 2, μηχανισμοί για τη διασφάλιση της χρηματοοικονομικής και επιχειρησιακής βιωσιμότητας των υπηρεσιών υποδομής, όταν ενδείκνυται.

Άρθρο 11 Επιτροπή διαχείρισης

1. Η Ευρωπαϊκή Επιτροπή επικουρείται από επιτροπή, που ονομάζεται επιτροπή τηλεματικής μεταξύ διοικήσεων (TAC) και η οποία αποτελείται από αντιπροσώπους των κρατών μελών και προεδρεύεται από τον αντιπρόσωπο της Επιτροπής.

2. Όταν γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/EΚ [8] του Συμβουλίου, λαμβανομένου υπόψη του άρθρου 8 της απόφασης αυτής. Η περίοδος που προβλέπεται στο άρθρο 4, παράγραφος 3, της απόφασης 1999/468/EΚ ανέρχεται σε τρεις μήνες.

[8] ΕΕ L 184, 17.7.1999, σ. 23.

3. Η TAC εκδίδει τον εσωτερικό κανονισμό της.

4. Η Επιτροπή υποβάλλει ετησίως έκθεση στην TAC σχετικά με την εφαρμογή της παρούσας απόφασης.

Άρθρο 12 Αξιολόγηση

1. Η Επιτροπή, σε συντονισμό με τα κράτη μέλη, προβαίνει σε ενδιάμεση αξιολόγηση της εφαρμογής της παρούσας απόφασης, ακολουθούμενη από τελική αξιολόγηση κατά τη λήξη του προγράμματος.

2. Στην αξιολόγηση προσδιορίζεται η πρόοδος και η τρέχουσα κατάσταση των σχεδίων κοινού ενδιαφέροντος και των οριζόντιων μέτρων που αναφέρονται στα παραρτήματα I και II αντιστοίχως.

Στην αξιολόγηση εξετάζονται επίσης, λαμβανομένων υπόψη των δαπανών που πραγματοποίησε η Κοινότητα, τα οφέλη που απέφεραν οι πανευρωπαϊκές υπηρεσίες ηλεκτρονικής διακυβέρνησης και υποδομής στην Κοινότητα ως προς την προώθηση των κοινών πολιτικών και της θεσμικής συνεργασίας στις δημόσιες διοικήσεις, τις επιχειρήσεις και τους πολίτες, εντοπίζονται οι τομείς στους οποίους υπάρχουν περιθώρια βελτιώσεων και ελέγχονται οι συνέργειες με άλλες κοινοτικές δραστηριότητες στον τομέα των πανευρωπαϊκών υπηρεσιών ηλεκτρονικής διακυβέρνησης και υποδομής.

3. Η Επιτροπή διαβιβάζει τις αξιολογήσεις της στο Ευρωπαϊκό Κοινοβούλιο και στο Συμβούλιο, μαζί με κάθε κατάλληλη πρόταση για την τροποποίηση της παρούσας απόφασης. Οι αξιολογήσεις διαβιβάζονται το αργότερο ταυτόχρονα με τα σχέδια προϋπολογισμού των ετών 2008 και 2010 αντιστοίχως.

Άρθρο 13 Διεθνής συνεργασία

1. Το πρόγραμμα IDABC μπορεί να επεκταθεί στις χώρες του Ευρωπαϊκού Οικονομικού Χώρου και στις υποψήφιες χώρες, στο πλαίσιο των αντίστοιχων συμφωνιών τους με την Κοινότητα.

2. Κατά την εφαρμογή των σχεδίων κοινού ενδιαφέροντος και των οριζόντιων μέτρων, ενθαρρύνεται η συνεργασία με άλλες τρίτες χώρες, και ιδίως με τις δημόσιες διοικήσεις των μεσογειακών χωρών, των Βαλκανίων και των χωρών της Ανατολικής Ευρώπης. Ιδιαίτερη προσοχή δίνεται επίσης στη διεθνή συνεργασία για την υποστήριξη της ανάπτυξης και της οικονομικής συνεργασίας. Οι σχετικές δαπάνες δεν καλύπτονται από το πρόγραμμα IDABC.

3. Οι διεθνείς οργανισμοί ή άλλοι διεθνείς φορείς δύνανται να συμμετάσχουν στην εφαρμογή σχεδίων κοινού ενδιαφέροντος και οριζόντιων μέτρων με δικές τους δαπάνες.

Άρθρο 14 Άλλα δίκτυα

1. Όσον αφορά τη δημιουργία ή την ενίσχυση άλλων δικτύων τα οποία δεν αποτελούν σχέδια κοινού ενδιαφέροντος ή οριζόντια μέτρα (εφεξής: "άλλα δίκτυα"), τα κράτη μέλη και η Επιτροπή, σύμφωνα με τις σχετικές διατάξεις της κοινοτικής νομοθεσίας που διέπει την εφαρμογή αυτών των δικτύων, εξασφαλίζουν την τήρηση των διατάξεων των παραγράφων 2 έως 6.

2. Με την επιφύλαξη των παραγράφων 3 και 4, οι υπηρεσίες υποδομής που παρέχονται από την Κοινότητα στο πλαίσιο της παρούσας απόφασης δύνανται να χρησιμοποιούνται από άλλα δίκτυα.

3. Κατά τον καθορισμό και την εφαρμογή καθενός από τα άλλα δίκτυα, λαμβάνεται μέριμνα ώστε να αξιοποιούνται τα κατάλληλα αποτελέσματα που επιτυγχάνονται, κατά περίπτωση, από άλλες σχετικές κοινοτικές δραστηριότητες, και ιδίως από τα κοινοτικά προγράμματα έρευνας και τεχνολογικής ανάπτυξης και από άλλα κοινοτικά προγράμματα, όπως τα eTEN, eContent και MODINIS.

4. Καθένα από τα άλλα δίκτυα προδιαγράφεται από τεχνικής απόψεως με αναφορά σε ευρωπαϊκά πρότυπα ή σε δημόσια διαθέσιμες προδιαγραφές ή σε ανοικτές προδιαγραφές ανταλλαγής πληροφοριών και ολοκλήρωσης υπηρεσιών, ανάλογα με την περίπτωση, προκειμένου να διασφαλίζεται η διαλειτουργικότητα μεταξύ εθνικών και κοινοτικών συστημάτων εντός και μεταξύ των διοικητικών τομέων, καθώς και με τις επιχειρήσεις και τους πολίτες.

5. Έως τις 31 Οκτωβρίου 2005, και εν συνεχεία μία φορά κατ' έτος, η Ευρωπαϊκή Επιτροπή διαβιβάζει στην επιτροπή του άρθρου 11, παράγραφος 1, έκθεση για την εφαρμογή των παραγράφων 1 έως 6 του παρόντος άρθρου. Στην εν λόγω έκθεση, η Επιτροπή προσδιορίζει τυχόν απαιτήσεις των χρηστών ή οποιουσδήποτε άλλους λόγους που εμποδίζουν τα άλλα δίκτυα να χρησιμοποιούν τις υπηρεσίες υποδομής, όπως προβλέπει η παράγραφος 2 του παρόντος άρθρου, και συζητά τη δυνατότητα αναβάθμισης των υπηρεσιών υποδομής με στόχο την επέκταση της χρήσης τους.

6. Οι υπηρεσίες υποδομής που αναπτύσσονται εντός του κοινοτικού πλασίου βάσει του προγράμματος IDA και του προγράμματος IDABC μπορούν να χρησιμοποιούνται από το Συμβούλιο της Ευρωπαϊκής Ένωσης για την ανάληψη ή την ενίσχυση δραστηριοτήτων στο πλαίσιο της κοινής εξωτερικής πολιτικής και πολιτικής ασφαλείας, καθώς και της αστυνομικής και δικαστικής συνεργασίας σε ποινικές υποθέσεις, σύμφωνα με τους τίτλους V και VI της συνθήκης για την Ευρωπαϊκή Ένωση αντιστοίχως.

Η χρήση τέτοιων υπηρεσιών υποδομής αποφασίζεται και χρηματοδοτείται σύμφωνα με τους τίτλους V και VI της συνθήκης για την Ευρωπαϊκή Ένωση.

Άρθρο 15 Δημοσιονομικό ποσό αναφοράς

1. Το δημοσιονομικό ποσό αναφοράς για την εκτέλεση της κοινοτικής δράσης που προβλέπεται από την παρούσα απόφαση για την περίοδο από την 1η Ιανουαρίου 2005 έως την 31η Δεκεμβρίου 2006 καθορίζεται σε 59,1 εκατομμύρια ευρώ, εκ των οποίων:

i) 30,5 εκατομμύρια ευρώ για σχέδια κοινού ενδιαφέροντος

ii) 28,6 εκατομμύρια ευρώ για οριζόντια μέτρα

2. Με την επιφύλαξη της συμμόρφωσης με τις μελλοντικές δημοσιονομικές προοπτικές, το δημοσιονομικό ποσό αναφοράς για την εκτέλεση της κοινοτικής δράσης που προβλέπεται από την παρούσα απόφαση για την περίοδο από την 1η Ιανουαρίου 2007 έως την 31η Δεκεμβρίου 2009 καθορίζεται σε 89,6 εκατομμύρια ευρώ, εκ των οποίων:

i) 44,2 εκατομμύρια ευρώ για σχέδια κοινού ενδιαφέροντος

ii) 45,4 εκατομμύρια ευρώ για οριζόντια μέτρα

3. Η αρμόδια για τον προϋπολογισμό αρχή εγκρίνει τις ετήσιες πιστώσεις για την περίοδο 2007-2009 μέσα στα όρια των δημοσιονομικών προοπτικών.

Άρθρο 16 Έναρξη ισχύος

Η παρούσα απόφαση αρχίζει να ισχύει την εικοστή ημέρα από τη δημοσίευσή της και εφαρμόζεται από την 1η Ιανουαρίου 2005 έως την 31η Δεκεμβρίου 2009.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ I

Σχέδια κοινού ενδιαφέροντος

Τα σχέδια κοινού ενδιαφέροντος που εμπίπτουν στο πρόγραμμα IDABC είναι εκείνα τα οποία καταρτίζονται κυρίως στους ακόλουθους τομείς:

A. ΓΕΝΙΚΑ

1. Κοινοτικές πολιτικές και δραστηριότητες (σύμφωνα με το τμήμα B), διοργανική ανταλλαγή πληροφοριών (σύμφωνα με το τμήμα Γ), διεθνής συνεργασία (σύμφωνα με το τμήμα Δ) καθώς και άλλα δίκτυα (σύμφωνα με το τμήμα E).

2. Λειτουργία των ευρωπαϊκών οργανισμών και φορέων και υποστήριξη του νομικού πλαισίου που προκύπτει από την ίδρυση των ευρωπαϊκών οργανισμών.

3. Πολιτικές σχετικές με την ελεύθερη κυκλοφορία των προσώπων, ιδίως για την παροχή ίσων υπηρεσιών στους πολίτες και τις επιχειρήσεις στα διάφορα κράτη μέλη.

4. Δράσεις οι οποίες, στο πλαίσιο των κοινοτικών πολιτικών και δραστηριοτήτων και σε απρόβλεπτες περιστάσεις, απαιτούνται επειγόντως για την υποστήριξη της δράσης της Κοινότητας και των κρατών μελών.

B. ΚΟΙΝΟΤΙΚΕΣ ΠΟΛΙΤΙΚΕΣ ΚΑΙ ΔΡΑΣΤΗΡΙΟΤΗΤΕΣ

1.Οικονομική και νομισματική πολιτική.

2. Εδραίωση του κοινοτικού κεκτημένου μετά τη διεύρυνση της Ευρωπαϊκής Ένωσης.

3. Περιφερειακή πολιτική και πολιτική συνοχής, ιδίως για τη διευκόλυνση της συλλογής, διαχείρισης και διάδοσης πληροφοριών που αφορούν την εφαρμογή της περιφερειακής πολιτικής και της πολιτικής συνοχής στο επίπεδο της κεντρικής και περιφερειακής δημόσιας διοίκησης.

4. Κοινοτική χρηματοδότηση, ιδίως για τη δημιουργία μιας διεπαφής με τις υπάρχουσες κοινοτικές βάσεις δεδομένων, προκειμένου να διευκολυνθεί η πρόσβαση των ευρωπαϊκών οργανώσεων, και ιδίως των ΜΜΕ, σε κοινοτικές πηγές χρηματοδότησης.

5. Στατιστικές, ιδίως σχετικά με τη συλλογή και τη διάδοση στατιστικών πληροφοριών, καθώς και στατιστικές για την υποστήριξη της ηλεκτρονικής διακυβέρνησης, με στόχο την αξιολόγηση της διαλειτουργικότητας μεταξύ των συστημάτων και της αποτελεσματικότητάς τους ως μέτρου επιτυχίας.

6. Δημοσίευση επίσημων εγγράφων και διαχείριση επίσημων υπηρεσιών πληροφόρησης.

7. Γεωργικός και αλιευτικός τομέας, ιδίως όσον αφορά την παροχή υποστήριξης για τη διαχείριση των γεωργικών αγορών και διαρθρώσεων, την αποτελεσματικότερη χρηματοοικονομική διαχείριση, την ανταλλαγή δεδομένων για τους γεωργικούς λογαριασμούς μεταξύ εθνικών υπηρεσιών και Επιτροπής και την καταπολέμηση της απάτης.

8. Βιομηχανικός τομέας και τομέας των υπηρεσιών, ιδίως όσον αφορά την ανταλλαγή πληροφοριών μεταξύ των δημόσιων διοικήσεων που είναι αρμόδιες για θέματα ανταγωνιστικότητας των επιχειρήσεων, καθώς και μεταξύ αυτών των δημόσιων διοικήσεων και των βιομηχανικών ομοσπονδιών.

9. Πολιτική ανταγωνισμού, ιδίως μέσω της εφαρμογής βελτιωμένων συστημάτων ηλεκτρονικής ανταλλαγής δεδομένων με τις εθνικές δημόσιες διοικήσεις, προκειμένου να διευκολυνθεί η εφαρμογή διαδικασιών πληροφόρησης και διαβούλευσης.

10. Εκπαιδευτικός, πολιτιστικός και οπτικοακουστικός τομέας, ιδίως για την ανταλλαγή πληροφοριών σχετικά με ζητήματα περιεχομένου σε ανοικτά δίκτυα και για την προώθηση της ανάπτυξης και της ελεύθερης κυκλοφορίας νέων οπτικοακουστικών και ενημερωτικών υπηρεσιών.

11. Τομέας μεταφορών, ιδίως για την υποστήριξη της ανταλλαγής δεδομένων σχετικά με τους οδηγούς, τα οχήματα, τα πλοία και τους μεταφορείς.

12. Τουρισμός, περιβάλλον, προστασία των καταναλωτών και δημόσια υγεία και δημόσιες συμβάσεις.

13. Πολιτική έρευνας, ιδίως για τη διευκόλυνση της συλλογής, της διαχείρισης και της διάδοσης πληροφοριών σχετικά με την εφαρμογή των συντονισμένων ερευνητικών πολιτικών στο επίπεδο των εθνικών δημόσιων διοικήσεων.

14. Συμβολή στην επίτευξη των στόχων της πρωτοβουλίας eEurope και του συναφούς σχεδίου δράσης, ιδίως όσον αφορά το κεφάλαιο για την ηλεκτρονική διακυβέρνηση και την ασφάλεια, με στόχο την άντληση οφελών από τις επιχειρήσεις και τους πολίτες.

15. Mεταναστευτική πολιτική, κυρίως μέσω της εφαρμογής βελτιωμένων συστημάτων ηλεκτρονικής ανταλλαγής δεδομένων με τις εθνικές διοικήσεις, προκειμένου να διευκολυνθεί η εφαρμογή διαδικασιών πληροφόρησης και διαβούλευσης.

16. Συνεργασία μεταξύ δικαστικών αρχών.

17. Συστήματα πληροφόρησης που επιτρέπουν τη συμμετοχή των εθνικών κοινοβουλίων και της κοινωνίας των πολιτών στη νομοθετική διαδικασία.

18. Παρακολούθηση της εφαρμογής της κοινοτικής νομοθεσίας στα κράτη μέλη και ανταλλαγή πληροφοριών μεταξύ των κρατών μελών και των κοινοτικών οργάνων.

Γ. ΔΙΟΡΓΑΝΙΚΗ ΑΝΤΑΛΛΑΓΗ ΠΛΗΡΟΦΟΡΙΩΝ

Διοργανική ανταλλαγή πληροφοριών, κυρίως:

1. για την υποστήριξη της κοινοτικής διαδικασίας λήψης αποφάσεων και της διαδικασίας των κοινοβουλευτικών ερωτήσεων.

2. για τη δημιουργία των αναγκαίων τηλεματικών συνδέσμων μεταξύ της Επιτροπής, του Ευρωπαϊκού Κοινοβουλίου, του Συμβουλίου (περιλαμβανομένων των ιστοχώρων της εκάστοτε Προεδρίας της Ευρωπαϊκής Ένωσης, των Μόνιμων Αντιπροσωπιών των κρατών μελών και των συνεργαζόμενων εθνικών υπουργείων) και των άλλων κοινοτικών οργάνων.

3. για τη διευκόλυνση της πολυγλωσσίας στις διοργανικές ανταλλαγές πληροφοριών, μέσω της διαχείρισης της ροής εργασίας στον τομέα της μετάφρασης και μέσω εργαλείων στήριξης της μετάφρασης, της ανάπτυξης και κοινής χρήσης πολύγλωσσων πόρων και της οργάνωσης της κοινής πρόσβασης στους πόρους αυτούς.

4. για την ανταλλαγή εγγράφων μεταξύ των ευρωπαϊκών οργανισμών και φορέων και των κοινοτικών οργάνων.

Δ. ΔΙΕΘΝΗΣ ΣΥΝΕΡΓΑΣΙΑ

Επέκταση των σχεδίων κοινού ενδιαφέροντος σε τρίτες χώρες, περιλαμβανομένων των υποψήφιων χωρών, και σε διεθνείς οργανισμούς, με ιδιαίτερη έμφαση σε πρωτοβουλίες ανάπτυξης και οικονομικής συνεργασίας.

E. ΑΛΛΑ ΔΙΚΤΥΑ

Τα σχέδια κοινού ενδιαφέροντος που χρηματοδοτούνταν προηγουμένως από το πρόγραμμα IDA και τα οποία έχουν τώρα τη δική τους κοινοτική χρηματοδότηση εξακολουθούν, μολαταύτα, να υπάγονται στην ομάδα «άλλα δίκτυα» που αναφέρεται στο άρθρο 14 της απόφασης.

ΠΑΡΑΡΤΗΜΑ II

Οριζόντια μέτρα

Τα οριζόντια μέτρα που υπάγονται στο πρόγραμμα IDABC είναι κυρίως τα εξής:

A. ΠΑΡΟΧΗ ΚΑΙ ΣΥΝΤΗΡΗΣΗ ΥΠΗΡΕΣΙΩΝ ΥΠΟΔΟΜΗΣ

1. Οριζόντια μέτρα που λαμβάνονται για την παροχή και τη συντήρηση εφαρμογών λογισμικού, όπως έτοιμα για χρήση εργαλεία για τυποποιημένες λειτουργικές ανάγκες των δημόσιων διοικήσεων, στο πλαίσια της παροχής πανευρωπαϊκών υπηρεσιών ηλεκτρονικής διακυβέρνησης, όπως τα εξής:

(α) μια πύλη δικτύου για την παροχή πανευρωπαϊκών, πολύγλωσσων και διαλογικών υπηρεσιών online πληροφόρησης στις επιχειρήσεις και τους πολίτες

(β) ένα ενιαίο σημείο πρόσβασης π.χ. σε οnline υπηρεσίες νομικής πληροφόρησης στα κράτη μέλη

(γ) διαλογική εφαρμογή για τη συλλογή των απόψεων και των εμπειριών των ενδιαφερόμενων φορέων για θέματα δημόσιου ενδιαφέροντος και για τη λειτουργία των κοινοτικών πολιτικών

(δ) κοινές προδιαγραφές και υπηρεσίες υποδομής που διευκολύνουν την ηλεκτρονική σύναψη δημόσιων συμβάσεων σε όλη την Ευρώπη

(ε) συστήματα αυτόματης μετάφρασης και άλλα πολύγλωσσα εργαλεία, περιλαμβανομένων των λεξιλογίων, των θησαυρών και των συστημάτων ταξινόμησης, για την υποστήριξη της πολυγλωσσίας

(στ) εφαρμογές για την υποστήριξη της συνεργασίας μεταξύ δημόσιων διοικήσεων

(ζ) εφαρμογές για την υποστήριξη της πολυδιαυλικής πρόσβασης στις υπηρεσίες

(η) έρευνες για εργαλεία και δράσεις που βασίζονται σε λογισμικά ανοικτής πηγής, με στόχο τη διευκόλυνση της ανταλλαγής εμπειριών μεταξύ δημόσιων διοικήσεων και την εφαρμογή λύσεων από αυτές.

2. Οριζόντια μέτρα που λαμβάνονται για την παροχή και τη συντήρηση τεχνολογικών λύσεων, όπως υπηρεσιών που παρέχουν ειδικές λειτουργίες σχετικές με τις ΤΠΕ, από επικοινωνίες έως καθορισμένα πρότυπα. Οι τεχνολογικές λύσεις περιλαμβάνουν υπηρεσίες δικτύου, ενδιάμεσο λογισμικό, υπηρεσίες ασφαλείας και κατευθυντήριες γραμμές, όπως τα εξής:

(α) ασφαλής και αξιόπιστη επικοινωνία για την ανταλλαγή δεδομένων μεταξύ δημόσιων διοικήσεων

(β) ασφαλές και αξιόπιστο σύστημα για τη διαχείριση των ροών δεδομένων που αλληλοσυνδέονται με τις διάφορες ροές εργασίας

(γ) κοινές τηλεπικοινωνιακές διεπαφές για διευρωπαϊκές εφαρμογές

(δ) κοινή δέσμη «εργαλείων» για τη διαχείριση πολύγλωσσων συνεργαζόμενων ιστοχώρων και πυλών δικτύου

(ε) διαπίστευση πλατφορμών για το χειρισμό διαβαθμισμένων πληροφοριών

(στ) χάραξη και εφαρμογή μιας πολιτικής πιστοποίησης της γνησιότητας για τα δίκτυα και τα σχέδια κοινού ενδιαφέροντος

(ζ) μελέτες ασφαλείας και αναλύσεις κινδύνων για την υποστήριξη των δικτύων ή των άλλων υπηρεσιών υποδομής

(η) μηχανισμοί για την εδραίωση της εμπιστοσύνης μεταξύ των αρχών πιστοποίησης, ούτως ώστε να καταστεί δυνατή η χρήση ηλεκτρονικών πιστοποιητικών σε όλη την Ευρώπη

(θ) δημόσιες βασικές υπηρεσίες υποδομής

(ι) κοινό πλαίσιο για την κοινή χρήση και την ανταλλαγή πληροφοριών και γνώσεων μεταξύ των ευρωπαϊκών δημόσιων διοικήσεων, καθώς επίσης με τις επιχειρήσεις και τους πολίτες, περιλαμβανομένου του καθορισμού κατευθυντήριων γραμμών αρχιτεκτονικής

(ια) ανάπτυξη εφαρμογής βάσει προδιαγραφής λεξικών και σχημάτων XML και λοιπών παραδοτέων XML, για την υποστήριξη της ανταλλαγής δεδομένων στα δίκτυα

(ιβ) λειτουργικές και μη λειτουργικές απαιτήσεις μοντέλων για τη διαχείριση ηλεκτρονικών μητρώων σε δημόσιες διοικήσεις

(ιγ) πλαίσιο μεταστοιχείων για πληροφορίες του δημόσιου τομέα στις πανευρωπαϊκές εφαρμογές

(ιδ) σύγκριση ανοικτών προτύπων ανταλλαγής με σκοπό τη χάραξη μιας πολιτικής για τους ανοικτούς μορφότυπους

B. ΣΤΡΑΤΗΓΙΚΕΣ ΚΑΙ ΥΠΟΣΤΗΡΙΚΤΙΚΕΣ ΔΡΑΣΤΗΡΙΟΤΗΤΕΣ

1. Στρατηγικές δραστηριότητες για την υποστήριξη της αξιολόγησης και της προώθησης των πανευρωπαϊκών υπηρεσιών ηλεκτρονικής διακυβέρνησης, όπως:

(α) Ανάλυση των στρατηγικών ηλεκτρονικής διακυβέρνησης και ΤΠ σε όλη την Ευρώπη

(β) Οργάνωση εκδηλώσεων ενημέρωσης και ευαισθητοποίησης, με τη συμμετοχή των σχετικών ενδιαφερόμενων φορέων

(γ) Προώθηση της θέσπισης πανευρωπαϊκών υπηρεσιών ηλεκτρονικής διακυβέρνησης, με ιδιαίτερη έμφαση στις υπηρεσίες προς τις επιχειρήσεις και τους πολίτες.

2. Υποστηρικτικές δραστηριότητες που αναλαμβάνονται για την υποστήριξη της διαχείρισης του προγράμματος, με στόχο την παρακολούθηση και τη βελτίωση της αποτελεσματικότητας και αποδοτικότητάς του, όπως οι εξής:

(α) διασφάλιση ποιότητας και έλεγχος για το σαφέστερο προσδιορισμό των στόχων των σχεδίων, καθώς επίσης για την εκτέλεση των σχεδίων και τα αποτελέσματά τους

(β) αξιολόγηση του προγράμματος και ανάλυση κόστους-οφέλους για τα επιμέρους σχέδια κοινού ενδιαφέροντος και οριζόντια μέτρα.

3. Υποστηρικτικές δραστηριότητες που αναλαμβάνονται για την υποστήριξη της διάδοσης ορθών πρακτικών όσον αφορά την εφαρμογή τεχνολογιών της πληροφορίας σε δημόσιες διοικήσεις, όπως τα εξής:

(α) εκθέσεις, ιστοχώροι, συνέδρια και, γενικά, πρωτοβουλίες που απευθύνονται στο κοινό

(β) παρακολούθηση, ανάλυση και διαδικτυακή διάδοση πρωτοβουλιών και βέλτιστων πρακτικών που αφορούν τις δράσεις ηλεκτρονικής διακυβέρνησης σε επίπεδο κρατών μελών και Κοινότητας, καθώς και σε διεθνές επίπεδο

(γ) προώθηση της διάδοσης βέλτιστων πρακτικών στη χρήση, π.χ., λογισμικού ανοικτής πηγής από τις δημόσιες διοικήσεις.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: διευρωπαϊκά τηλεματικά δίκτυα

Δραστηριότητα(-ες): (δεδομένου ότι πρόκειται για οριζόντιο πρόγραμμα στο οποίο εμπλέκονται διάφορες ΓΔ, δεν φαίνεται ενδεδειγμένη η αναφορά μιας συγκεκριμένης δραστηριότητας).

Τιτλοσ τησ δρασησ: Κοινοτικο Προγραμμα για τη Διαλειτουργικη Παροχη Πανευρωπαϊκων Υπηρεσιων Ηλεκτρονικησ Διακυβερνησησ στισ Δημοσιεσ Διοικησεισ, τισ Επιχειρησεισ και τουσ Πολιτεσ (IDAbc), που διαδεχεται το Προγραμμα Ανταλλαγησ Δεδομενων μεταξυ Διοικησεων (IDA-II)

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΤΙΤΛΟΣ(-ΟΙ)

Κεφάλαιο B5-72, άρθρο B5-721, θέση B5-7210 (Γραμμές του προϋπολογισμού 02 02 04 και 02 01 04 05)

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλιο της δράσης (μέρος B): 148,7 εκατομμύρια ευρώ σε πιστώσεις ανάληψης υποχρεώσεων

2.2. Περίοδος υλοποίησης:

2005-2009 (το ισχύον πρόγραμμα IDA II λήγει την 31η Δεκεμβρίου 2004)

2.3. Συνολική πολυετής εκτίμηση δαπανών:

(α) Χρονοδιάγραμμα πιστώσεων ανάληψης υποχρεώσεων/πιστώσεων πληρωμών (δημοσιονομική παρέμβαση) (πρβλ. σημείο 6.1.1)

Εκατομμύρια ευρώ (με ακρίβεια τριών δεκαδικών ψηφίων)

>ΘΕΣΗ ΠIΝΑΚΑ>

(β) Τεχνική και διοικητική συνδρομή (ΤΔΣ) και δαπάνες στήριξης (ΔΣ) (πρβλ. σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

(γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3) σε ευρώ

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμβατότητα με τον δημοσιονομικό προγραμματισμό και τις δημοσιονομικές προοπτικές

[x] Η πρόταση είναι συμβατή με τον ισχύοντα δημοσιονομικό προγραμματισμό.

[...] Η πρόταση απαιτεί επαναπρογραμματισμό του σχετικού κεφαλαίου των δημοσιονομικών προοπτικών.

Η πρόταση ενδέχεται να απαιτήσει εφαρμογή των διατάξεων της Διοργανικής Συμφωνίας.

2.5. Δημοσιονομικές επιπτώσεις επί των εσόδων:

[x] Η πρόταση δεν έχει δημοσιονομικές επιπτώσεις (αφορά τις τεχνικές πτυχές που σχετίζονται με την εφαρμογή του μέτρου).

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 156 της συνθήκης E.Κ.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

Οι προκλήσεις τις οποίες αντιμετωπίζει σήμερα η Ευρώπη, όπως η διεύρυνση, η βιώσιμη οικονομική ανάπτυξη, η κοινωνική πρόοδος, η κατοχύρωση της ασφάλειας και η γεφύρωση της απόστασης μεταξύ της Ευρωπαϊκής Ένωσης και των πολιτών της, απαιτούν κοινές πολιτικές απαντήσεις σε ευρωπαϊκό επίπεδο. Απαιτούν επίσης από τις κυβερνήσεις να ενώσουν τις δυνάμεις τους για την εφαρμογή κοινών πολιτικών. Πράγματι, η εφαρμογή ενός μεγάλου φάσματος νομοθετικών πράξεων αποτελεί κοινή ευθύνη των κρατών μελών και της Ευρωπαϊκής Επιτροπής και απαιτεί την ανάπτυξη νέων τρόπων συνεργασίας, βασισμένων στην τεχνολογία της πληροφορίας και στα τηλεματικά δίκτυα. Επιπροσθέτως, το σχέδιο δράσης eEurope 2005, που εγκρίθηκε από το Ευρωπαϊκό Συμβούλιο της Σεβίλλης τον Ιούνιο του 2002, υπογραμμίζει τη σημασία που έχει η ηλεκτρονική διακυβέρνηση και ιδίως η παροχή, στις επιχειρήσεις και τους πολίτες, πανευρωπαϊκών υπηρεσιών ηλεκτρονικής διακυβέρνησης που θα υποστηρίζουν την ανάπτυξη διασυνοριακών δραστηριοτήτων.

Στο παραπάνω πλαίσιο, οι στόχοι του νέου προγράμματος είναι οι εξής:

- να διευκολύνει την εφαρμογή κοινών πολιτικών μέσω διευρωπαϊκών τηλεματικών δικτύων ως του οργάνου για την ανάπτυξη συνεργασίας μεταξύ των δημόσιων διοικήσεων και για την υποστήριξη των προσπαθειών που καταβάλλουν για τη δημιουργία μιας σύγχρονης, διευρυμένης και ασφαλούς Ευρώπης.

- να αξιοποιήσουν τα δίκτυα για την ανάπτυξη διαλειτουργικών, ενημερωτικών και διαλογικών υπηρεσιών ηλεκτρονικής διακυβέρνησης σε πανευρωπαϊκό επίπεδο μεταξύ των δημόσιων διοικήσεων και να επεκτείνουν στους πολίτες και τις επιχειρήσεις τα οφέλη που απορρέουν από τη συνεργασία μεταξύ των δημόσιων διοικήσεων σε όλη την Ευρώπη.

- να διασφαλίσει τη συνέχεια, δεδομένου ότι πολλά από τα σχέδια κοινού ενδιαφέροντος και τα οριζόντια μέτρα του προγράμματος IDA II που αναλήφθηκαν πρόσφατα πρέπει να εξελιχθούν από το προκαταρκτικό στάδιο και το στάδιο της μελέτης σκοπιμότητας στην πλήρη ανάπτυξη πανευρωπαϊκών υπηρεσιών ηλεκτρονικής διακυβέρνησης και συναφών τηλεματικών δικτύων.

5.1.2. Οριζόντια μέτρα

Τα οριζόντια μέτρα περιλαμβάνουν υπηρεσίες υποδομής και στρατηγικές και υποστηρικτικές υπηρεσίες.

Ο κύριος στόχος των υπηρεσιών υποδομής είναι η διευκόλυνση της διαλειτουργικότητας μεταξύ των συστημάτων, των πληροφοριών και των διαδικασιών σε πανευρωπαϊκό επίπεδο, διότι η εν λόγω διαλειτουργικότητα αποτελεί θεμελιώδη απαίτηση τόσο από τεχνικής όσο και από οικονομικής απόψεως. Η διαλειτουργικότητα των συστημάτων πληροφόρησης, η από κοινού εκμετάλλευση και η επαναχρησιμοποίηση των πληροφοριών και η εναρμόνιση των διοικητικών διαδικασιών έχουν ουσιώδη σημασία για την παροχή απρόσκοπτων και διαλογικών υπηρεσιών ηλεκτρονικής διακυβέρνησης που θα είναι υψηλής ποιότητας και θα έχουν ως επίκεντρό τους το χρήστη.

Η διαλειτουργικότητα των συστημάτων, του περιεχομένου και των διαδικασιών μεταξύ των διαφόρων επιπέδων διακυβέρνησης, από το τοπικό έως το ευρωπαϊκό, έχει επίσης θεμελιώδη σημασία για τη δημιουργία υπηρεσιών πραγματικά πανευρωπαϊκής φύσης και για τη μείωση του κινδύνου αποσπασματικότητας και κατακερματισμού των εξελίξεων στον τομέα της ηλεκτρονικής διακυβέρνησης.

Ο κύριος στόχος των στρατηγικών και υποστηρικτικών υπηρεσιών είναι η υποστήριξη της αξιολόγησης και της προώθησης των πανευρωπαϊκών υπηρεσιών ηλεκτρονικής διακυβέρνησης.

5.1.3. Η ενδιάμεση αξιολόγηση του προγράμματος IDA II

(α) Πραγματοποιήθηκαν δύο αξιολογήσεις του προγράμματος IDA II: η πρώτη στην αρχή και η δεύτερη στα μέσα του προγράμματος. Και οι δύο αξιολογήσεις βασίζονταν σε μεγάλο βαθμό στα συμπεράσματα και τις συστάσεις εξωτερικών συμβούλων και έλαβαν υπόψη τους τα αποτελέσματα εκτεταμένων διαβουλεύσεων με τις υπηρεσίες της Ευρωπαϊκής Επιτροπής και τις δημόσιες διοικήσεις των κρατών μελών. Οι εκθέσεις που συντάχθηκαν για τις εν λόγω αξιολογήσεις διαβιβάστηκαν στο Ευρωπαϊκό Κοινοβούλιο και στο Συμβούλιο και δημοσιεύθηκαν επίσης στον ιστοχώρο του προγράμματος IDA (europa.eu.int/ispo/ida).

(β) Τα κύρια πορίσματα της ενδιάμεσης αξιολόγησης του προγράμματος IDA II ήταν τα εξής:

- το φάσμα των καλυπτόμενων τομέων πολιτικής διευρύνθηκε σημαντικά, ενώ ο αριθμός των δικαιούχων μεταξύ των δημόσιων διοικήσεων αυξήθηκε.

- όσον αφορά τους πολίτες και τις επιχειρήσεις, το πρόγραμμα πρέπει να εξακολουθήσει να μεριμνά και να διασφαλίζει ότι οι πολίτες και οι επιχειρήσεις επωφελούνται από τα δίκτυα IDA, καθώς επίσης να ενθαρρύνει την ένταξη των πολιτών και των επιχειρήσεων ως χρηστών, όταν αυτό είναι δυνατόν, ιδίως μέσω της παροχής πανευρωπαϊκών υπηρεσιών ηλεκτρονικής διακυβέρνησης.

- υπάρχει ένα πολύ ικανοποιητικό επίπεδο συνεργασίας μεταξύ των κρατών μελών και της Ευρωπαϊκής Επιτροπής, ενώ οι ευκαιρίες που μπορεί να προσφέρει το πρόγραμμα IDA για την άντληση αμοιβαίων οφελών είναι ένα από τα μεγάλα πλεονεκτήματά του.

- πρέπει να δοθεί η δέουσα προσοχή στον τρόπο με τον οποίο το IDA μπορεί να διατηρήσει τους κατάλληλους δεσμούς διαβουλεύσεων με τα διάφορα επίπεδα διακυβέρνησης, τις επιχειρήσεις και τους πολίτες.

- το μέγεθος και η πολυπλοκότητα των διαδικασιών του προγράμματος πρέπει να εξακολουθήσουν να απλουστεύονται, στο μέτρο του δυνατού.

5.2. Προβλεπόμενες δράσεις και λεπτομέρειες υλοποίησης της δημοσιονομικής παρέμβασης

Το νέο πρόγραμμα περιλαμβάνει δύο στοιχεία: τα σχέδια κοινού ενδιαφέροντος, που αποσκοπούν στην υποστήριξη των τομεακών πολιτικών, και τα οριζόντια μέτρα, που αποβλέπουν στην υποστήριξη της διαλειτουργικότητας μεταξύ δικτύων και υπηρεσιών. Όλα είναι δραστηριότητες συνεργασίας, που πρέπει να υλοποιηθούν σε ευρωπαϊκό επίπεδο.

- Και στις δύο περιπτώσεις, οι προβλεπόμενοι δικαιούχοι είναι οι διοικήσεις των κρατών μελών, οι υπηρεσίες της Ευρωπαϊκής Επιτροπής και οι ευρωπαϊκοί οργανισμοί που εμπλέκονται στην εφαρμογή των κοινοτικών πολιτικών και στη διαχείριση της εσωτερικής αγοράς, καθώς και τα κοινοτικά όργανα (σε ό,τι αφορά τη διοργανική διαδικασία λήψης αποφάσεων). Οι επιχειρήσεις και οι πολίτες (ιδίως όσες και όσοι αναπτύσσουν διασυνοριακές δραστηριότητες) είναι επίσης δικαιούχοι (σε ορισμένες περιπτώσεις άμεσα, σε άλλες έμμεσα), με την έννοια ότι θα μπορούν να επωφεληθούν από τις πανευρωπαϊκές υπηρεσίες ηλεκτρονικής διακυβέρνησης που πρόκειται να δημιουργηθούν.

- Ειδικοί στόχοι είναι η δημιουργία πανευρωπαϊκών υπηρεσιών ηλεκτρονικής διακυβέρνησης (και των συναφών δικτύων) για την υποστήριξη των υπαρχόντων και των νέων τομέων πολιτικής, καθώς και η διευκόλυνση της δημιουργίας τους μέσω της διαλειτουργικότητας.

- Τα συγκεκριμένα οριζόντια μέτρα που πρέπει να αναληφθούν για την εκτέλεση του προγράμματος περιλαμβάνουν: ομάδες εργασίας, οι οποίες απαρτίζονται από αντιπροσώπους των κρατών μελών και της Ευρωπαϊκής Επιτροπής και αποσκοπούν στην ανταλλαγή εμπειριών και στη διάδοση βέλτιστων πρακτικών. προετοιμασία και εκπόνηση μελετών. ανάπτυξη εφαρμογών και υπηρεσιών λογισμικού.

- Τα άμεσα αποτελέσματα κάθε δράσης είναι δυνατόν να περιλαμβάνουν την παροχή κατευθυντήριων γραμμών, εφαρμογών λογισμικού, δικτύων και υπηρεσιών.

- Πέρα από την περίπτωση της διοργανικής συνεργασίας, το νέο πρόγραμμα, όπως και το IDA II, θα λειτουργήσει υποστηρικτικά σε σχέση με την εφαρμογή των νομοθετικών πράξεων. Οι ανάγκες των τομεακών διοικήσεων θα αναλυθούν στο πλαίσιο προκαταρκτικών μελετών και μελετών σκοπιμότητας και οι εξελίξεις / εφαρμογές θα συνοδευτούν από έρευνες για το βαθμό ικανοποίησης των χρηστών.

Η χρηματοδότηση θα χρησιμοποιηθεί, κατά γενικό κανόνα, για την προμήθεια υπηρεσιών ΤΠ από την αγορά. Γενικά, πριν από την ανάπτυξη των δικτύων/υπηρεσιών θα προηγηθούν ένα προκαταρκτικό στάδιο και ένα στάδιο μελέτης σκοπιμότητας, τα οποία θα περιλαμβάνουν αναλύσεις κόστους/οφέλους, καθώς και συγκεκριμένα σχέδια για τη μακροπρόθεσμη χρηματοοικονομική και επιχειρησιακή βιωσιμότητα των προς ανάπτυξη δικτύων/υπηρεσιών.

Σε σύγκριση με το πρόγραμμα IDA II, ο ετήσιος προϋπολογισμός του διαδόχου προγράμματος αυξήθηκε κατά 20% περίπου, ούτως ώστε να καλυφθούν οι δαπάνες που συνδέονται με την πλήρη ενσωμάτωση των νέων κρατών μελών. Επιπροσθέτως, για να υποστηριχθούν οι πρωτοβουλίες της δράσης eEurope, το πεδίο εφαρμογής του προγράμματος IDABC είναι ευρύτερο, καθώς περιλαμβάνει δίκτυα και υπηρεσίες που επεκτείνουν τα οφέλη της συνεργασίας μεταξύ διοικήσεων στις επιχειρήσεις και τους πολίτες. Ομοίως, πρέπει να υπάρχουν αυξημένοι πόροι για να διασφαλιστεί η αποτελεσματική, αποδοτική και ασφαλής ανταλλαγή πληροφοριών.

5.3. Μέθοδοι υλοποίησης

Τα σχέδια κοινού ενδιαφέροντος θα υπάγονται στην αρμοδιότητα των τομεακών υπηρεσιών της Επιτροπής, σε συνεργασία με τις οικείες αρχές των κρατών μελών, όπως αυτές εκπροσωπούνται στις διάφορες τομεακές επιτροπές. Τα οριζόντια μέτρα θα υπάγονται στην αρμοδιότητα της Επιτροπής, σε συνεργασία με την επιτροπή διαχείρισης του προγράμματος. Για να διασφαλιστεί η μακροπρόθεσμη βιωσιμότητα των σχετικών οριζόντιων μέτρων, το πρόγραμμα προβλέπει ότι η Επιτροπή, σε συνεργασία με την επιτροπή διαχείρισης του προγράμματος, θα καθορίσει, εντός δύο ετών από την έναρξη ισχύος της νέας απόφασης, ένα μηχανισμό που θα εξασφαλίσει τη χρηματοοικονομική βιωσιμότητα των οριζόντιων μέτρων που σχετίζονται με τις υπηρεσίες υποδομής, π.χ. μέσω της συνεργασίας μεταξύ δημόσιου και ιδιωτικού τομέα ή μέσω της μεταφοράς των υπηρεσιών σε έναν οργανισμό.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο μέρος Β (για ολόκληρη την περίοδο προγραμματισμού)

6.1.1. Δημοσιονομική παρέμβαση

Πιστώσεις ανάληψης υποχρεώσεων (σε εκατομμύρια ευρώ με ακρίβεια τριών δεκαδικών ψηφίων)

>ΘΕΣΗ ΠIΝΑΚΑ>

6.2. Υπολογισμός του κόστους ανά σχεδιαζόμενο μέτρο στο Μέρος B (για ολόκληρη την περίοδο προγραμματισμού)

Πιστώσεις ανάληψης υποχρεώσεων (σε εκατομμύρια ευρώ με ακρίβεια τριών δεκαδικών ψηφίων)

>ΘΕΣΗ ΠIΝΑΚΑ>

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

Οι ανάγκες σε ανθρώπινους και διοικητικούς πόρους θα καλυφθούν από τα κονδύλια που θα διατεθούν στη διαχειρίστρια ΓΔ στο πλαίσιο της ετήσιας διαδικασίας κατανομής των κονδυλίων.

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2. Συνολικές δημοσιονομικές επιπτώσεις των ανθρώπινων πόρων

>ΘΕΣΗ ΠIΝΑΚΑ>

Τα ποσά αντιστοιχούν σε συνολικές δαπάνες δώδεκα μηνών.

7.3. Άλλες διοικητικές δαπάνες που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν σε συνολικές δαπάνες δώδεκα μηνών.

(1) Να προσδιοριστεί το είδος της επιτροπής, καθώς και η ομάδα στην οποία ανήκει.

>ΘΕΣΗ ΠIΝΑΚΑ>

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Ρυθμίσεις παρακολούθησης

Θα χρησιμοποιηθεί ένας πίνακας ελέγχου, που εφαρμόστηκε ήδη στο IDA II, για την υποβολή εκθέσεων σχετικά με την πρόοδο που επιτελεί το πρόγραμμα βάσει των δεικτών που θα συμφωνηθούν με τα κράτη μέλη.

8.2. Ρυθμίσεις και χρονοδιάγραμμα της προβλεπόμενης αξιολόγησης

Ενώ η τελευταία αξιολόγηση του προγράμματος IDA II θα πραγματοποιηθεί το 2004, η προτεινόμενη απόφαση προβλέπει δύο αξιολογήσεις για το νέο πρόγραμμα, προκειμένου να προσδιοριστεί η πρόοδος και η τρέχουσα κατάσταση των σχεδίων κοινού ενδιαφέροντος και των οριζόντιων μέτρων που αναφέρονται στα παραρτήματα I και II της απόφασης. Οι αξιολογήσεις θα εξετάσουν επίσης, λαμβανομένων υπόψη των δαπανών που πραγματοποίησε η Κοινότητα, τα οφέλη που αποφέρουν οι πανευρωπαϊκές υπηρεσίες ηλεκτρονικής διακυβέρνησης και υποδομής στην Κοινότητα ως προς την προώθηση των κοινών πολιτικών και της θεσμικής συνεργασίας στις δημόσιες διοικήσεις, τις επιχειρήσεις και τους πολίτες, θα εντοπίσουν τομείς στους οποίους υπάρχουν περιθώρια βελτιώσεων και θα ελέγξουν τις συνέργειες με άλλες κοινοτικές δραστηριότητες στον τομέα των πανευρωπαϊκών υπηρεσιών ηλεκτρονικής διακυβέρνησης και υποδομής. Η Επιτροπή θα διαβιβάσει τις αξιολογήσεις της στο Ευρωπαϊκό Κοινοβούλιο και στο Συμβούλιο, μαζί με κάθε κατάλληλη πρόταση για την τροποποίηση της παρούσας απόφασης, συμπεριλαμβανομένων των παραρτημάτων. Οι αξιολογήσεις θα υποβληθούν το αργότερο ταυτόχρονα με τα σχέδια προϋπολογισμού των ετών 2008 και 2010 αντιστοίχως.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Οι κανόνες και οι διαδικασίες που διέπουν την προμήθεια υπηρεσιών από την Επιτροπή τηρούνται πλήρως, σύμφωνα με το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων, τους λεπτομερείς κανόνες εφαρμογής του δημοσιονομικού κανονισμού και τους εσωτερικούς κανόνες της Ευρωπαϊκής Επιτροπής. Όλες οι συμβάσεις που συνάπτονται μεταξύ της Ευρωπαϊκής Επιτροπής και των δικαιούχων των πληρωμών περιλαμβάνουν κατάλληλες ρήτρες ελέγχου. Θα χρησιμοποιηθούν μόνο τυποποιημένες συμβάσεις της Επιτροπής, ενώ οι διαδικασίες υλοποίησης της προμήθειας θα υπόκεινται σε πολλαπλούς ελέγχους, ούτως ώστε να διασφαλιστεί η κανονικότητα, η χρηστή δημοσιονομική διαχείριση και η διαφάνεια. Όλες οι συμβάσεις προβλέπουν πάντοτε μέτρα ελέγχου, όπως την περιοδική υποβολή εκθέσεων και την παροχή παραδοτέων που προσδιορίζονται εκ των προτέρων σε ημερομηνίες που καθορίζονται στις συμβάσεις.